Skritur meroitek - Wikipedia\nUl lizherenneg a gav he orinoù er hieroglifoù hag er skritur demotek egiptek eo ar skritur meroitek. Adal an eil kantved ket JK eo bet evit skrivañ ar yezh veroitek a veze graet ganti e rouantelezh Meroe. Marteze eo bet implijet evit skrivañ yezh nubiek ar rouantelezhioù nubiat zo deuet war he lerc'h ivez. Alfabetek eo an doare-skrivañ ha, dre se, ez a en-dro en un doare disheñvel mat eus an hini implijet evit skrivañ ar hieroglifoù egiptek. Gouizeien zo, evel Haarman, a gred dezho e c'hallje al lizherenneg c'hresianek bezañ c'hoariet ur roll e framm ar skritur meroitek; da gentañ-penn peogwir e ra ar meroiteg gant lizherennoù dibar evit merkañ ar vogalennoù. Daoust da se, war poentoù all ne'z a ket en-dro evel ar gresianeg tamm ebet.\nlizherenneg meroitek war monumantoù ha gant skritur-red\nUn testenn skrivet en meroitek: maen-sonn Hamadab, British Museum.\nUr skritur soniadurel eo dre ma vez merket ar vogalennoù hag ar c'hensonennoù. Alfabetek e oa al lizherenneg evit ar pep brasañ gant ur vogalenn /a/ dre ziouer, diskriv; ne veze resisaet nemet ar vogalennoù all. N'eus doare ebet da ziforc'hañ ur gensonenn en hec'h-unan eus an hevelep kensonenn mui /a/. Gant se, ez eo m evit ar silabenn /ma/ hag ar gensonenn /m/, tra m'eo mi evit ur /mi/ alfabetek penn-da-benn. Er ster-se e tenn kalz ar skritur meroitek d'al lizherennegoù abugidaek Indezek a oa o tiorren d'an hevelep koulz. Alies ne veze ket skrivet kensonennoù silabennek zo e dibenn ar gerioù, evel /n/ pe /s/.\n23 arouezenn a oa en holl, teir vogalenn en o zouez :\na (e deroù ur ger hepken; a-hend-all e oa goulakaet an /a/, diskriv), e (pe schwa), i, o (pe u);\npevarzek kensonenn bennak, gant ur vogalenn /a/ goulakaet nemet e vije merket ur vogalenn all :\ny(a), w(a), b(a), p(a), m(a), n(a), r(a), l(a), ch(a) (marteze gouel staonekaet, evel en alamaneg ich, pe hogedennet, evel e nederlandeg dag), kh(a) (staonekaet, evel en alamaneg Bach), k(a), q(a), s(a) pe sh(a), d(a);\nha peder arouezenn silabennek-rik n'hallont ket bezañ kemmet gant un arouezenn vogalennek :\nne pe ny(a), se pe s(a), te, to, t(a) pe ti.\nTabut zo c'hoazh evit gouzout hag-eñ ez eo se evit ur silabenn pe ur gensonenn /s/, diforc'h eus s evel /š/; heñveldra evit ne evel ur silabenn pe ur gensonenn /ñ/; hag hag-eñ e c'hallje t' bezañ bet evit ar silabenn ti. Lod a soñj dezho e c'hallje an implij eus silabennoù e-lec'h lizherennoù alfabetek evit sonioù zo bezañ bet evit merkañ diforc'hioù rannyezhel e diabarzh ur skritur unvan.\nDaou zoare skrivañ disheñvel a oa d'al lizherenneg veroitek. Ur stumm evit ar monumantoù kemeret diwar ar hieroglifoù egiptek hag ur stumm red deuet diwar an demoteg. Gant an demoteg eo bet skrivet an darn vrasañ eus ar skridoù. Kontrol d'ar hieroglifoù, e klot rik an daou stumm an eil gant egile (un arouezenn evit un arouezenn), nemet, er stumm red, e vez kenereet ar c'hensonennoù gant an i zo war o lerc'h.\nSkrivet e veze a-zehou da gleiz, eus al laez d'an traoñ, pe eus al laez d'an traoñ dre vannnoù, a-zehou da gleiz. Evel o mammenn hieroglifek e selle an arouezennoù meur war-du deroù un destenn.\nUn arouezenn a yae tri fik a-led pe a-serzh d'hec'h ober a oa ivez. Implijet e veze evit rannañ gerioù pe frazennoù. Bez' eo an arouezenn boentaouiñ nemeti a veze graet ganti.\nMard eo gwir eo bet implijet ar skritur meroitek gant rouantelezhioù Nubia, eo bet erlec'hiet gant ar lizherenneg koptek p'eo bet degaset ar gristeniezh da Nubia er VIvet kantved.\nMeroiteg - Henskriturioù\nKinnig evit enkodañ ar meroiteg gant Unicode\nSkouerioù skritur meroiteg\nAdtapet diwar « https://br.wikipedia.org/w/index.php?title=Skritur_meroitek&oldid=1942745 »


Pajenn:Milin - Gwechall-goz e oa.djvu/13 - Wikimammenn\nPajenn:Milin - Gwechall-goz e oa.djvu/13\nMAP ROUE AN HIBERNI\nGwechall-goz e oa eun tad hag eur vamm ; a ouenn uhel e oant hag an eil a varvas goude egile, en eur lezel war an douar eur map hag eur verc’h. Herri hag Henori a read eus an daou-man. An tad a varvas da ziveza. Pa welas n’en doa mui da zale dre ama, e c’halvas e vugale d’e gaout. Dont a reont o daou, hag o zad a lavar d’ezo :\n— Klevit, bugale, a-barz nemeur e vezoc’h hoc’h-unan war an douar, rak mont a ran diganeoc’h ; a-raok mervel avad, e c’houlennan ouzoc’h ma en em garfoc’h ho taou e-pad ho puhez, ha ma chomfoc’h atao an eil gant egile.\nAr map neuze a lavar d’e dad e kar re e c’hoar evit lezel birviken anezi he-unan :\n— Arabad eo ho pe aon rak an dra-ze, va zad ; chom a rin gant va c’hoar atao ; ne vezo ket diês d’iu ober ar pez a c’houlennit.\nAdtapet diwar « https://br.wikisource.org/w/index.php?title=Pajenn:Milin_-_Gwechall-goz_e_oa.djvu/13&oldid=93826 »\nKemmoù diwezhañ degaset d'ar bajenn-mañ d'an 16 Her 2016, da 14:07.


Kantved ar Sklêrijenn, Kantved ar Sklêrijennadur, Mare ar Sklêrijenn, Oadvezh ar Sklêrijenn a reer eus an XVIIIvet kantved en Europa ar C'hornaoueg abalamour d'al luskad speredel en em ledas eno da neuze. E Bro-C'hall hag e Breizh-Veur e voe diazezet al luskad-se da gentañ, gant prederourien evel René Descartes (1596-1650) ha Denis Diderot (1713-1784). Gant Diderot ha Jean Le Rond d'Alembert (1717-1783) e voe ledet spered ar Sklêrijenn dre an Encyclopédie, un oberenn holloueziadurel savet gant prederourien digor o spered hag embannet a-dammoù adalek 1751 betek 1772.\nE-touez ar mennozhioù pennañ kaset war-raok gant ar brederourien, a veze graet ar Sklêrijennoù (Les Lumières) anezho, e oa ar gredenn er poell, e poellegezh an dud. Evito e oa gouest an holl dud da soñjal ha ne oa ket ret d'an dud krediñ e mennozhioù zo abalamour ma oant brudet gant an Iliz katolik pe ar roue. Fellout a rae dezho sklêrijennañ ar speredoù eta, dre studiañ aozadur ar gevredigezh hep kaout raksoñjoù.\nDañjerus e oa an holl soñjoù-se evit an dud er galloud eta, setu perak e tremenas lod eus ar brederourien-se, evel Voltaire, pennadoù amzer en toull-bac'h pe en harlu.\nGant ar mennozhioù-se e voe awenet an dud a embannas Disklêriadur dishualded Stadoù Unanet Amerika e 1776, hag ar re a gasas war-raok an Dispac'h gall e 1789.\nE broioù all ivez en em ledas levezon ar Sklêrijenn ha renerien Stadoù zo a zegasas kemmoù brazik d'o gouarnamant daoust ma virjont ar galloud evito o-unan. E-touez ar renerien Stadoù a c'haller lavaret diwar o fenn e voent sklêrijennet edo Katelin Veur e Rusia, Frederig Veur e Prusia ha Gustav III e Sveden.\nMare ar Sklêrijenn a zeuas war e lerc'h kealioù a-bouez evel hini ar frankiz, an demokratelezh ha gwirioù mab-den.\nE Bro-C'hall, diazez eo mennozhioù ar frankiz hiniennel hag al lez-ober relijiel, evit prederourien ar Sklêrijennoù. Dre-se int enebet ouzh ar vonarkiezh hollc'halloudek ha diazezoù reut an Iliz. Implij doareoù skiantel evit kompren ar bed a oa pouezus evito.\nImmanuel Kant eo a zegaso un displegadenn resis evit displegañ petra eo ur Sklêrijenn en destenn Was ist Aufklärung ? (Bez kalonek a-walc’h da ervredañ diouzhit da unan ! Henn eo sturiad ar Sklerijennadur.).\nPrederourien ar SklêrijennAozañ\nAdtapet diwar « https://br.wikipedia.org/w/index.php?title=Kantved_ar_Sklêrijenn&oldid=1916017 »\nKemm diwezhañ d'an 15 Du 2021 da 16:58\nKemmoù diwezhañ degaset d'ar bajenn-mañ d'an 15 Du 2021, da 16:58.


Buhez ar Sent/1837/Batild - Wikimammenn\nBuhez ar Sent/1837/Batild\n◄ Gregor, pap ha doctor eus an ilis Batild Longin ►\nAdmiromp ar gundu admirabl eus ar Brovidanç divin en andret Santes Batild, merc’h da Berange, Prinç eus an Alsaç. An drouc-lans hac ar maleüriou pere a heul ordinal ar bresel, a reas dezi sortial eus a dy he zad evit clasq he surentez e lec’h-all. Soudardet ar Roue Franç, o veza digouezet gant-hi eu hent, e c’haças da un officer bras hanvet Archambo. Au Officer-mâ, o o velet he modesti, e c’hemeras, heb e aznaout, e qualite a Zemezel a gambr evit e Vreg. Archambo a zeuas souden da aznaout ar vertuz hac ar milid bras eus a Batild, ha da gaout quement a istim evit-hi, ma c’hoanteas e eureugi goude ar maro eus e bried.\nAdtapet diwar « https://br.wikisource.org/w/index.php?title=Buhez_ar_Sent/1837/Batild&oldid=60325 »\nKemmoù diwezhañ degaset d'ar bajenn-mañ d'an 21 C'hwe 2014, da 10:39.


sorbienn ha kevredigezh | ur blog eo …\nsorbienn ha kevredigezh\nPeseurt liammoù ez eus etre an oberour, e oberenn, hag ar gevredigezh ma vev ? War-benn respont d’ar c’hudennadur-se, e tegasin elfennoù o tennañ d’ar sorbiennoù, pa’z eo an danvez an tostañ ouzhin.\nHag ez eo Kabellig Ruz ur sorbienn evit ar vugale ? Ha ne ve ar sorserez nemet un dudenn lu ha bugelel, pe drouk nemetken ? Hag an elfennoù hud er sorbiennoù ne c’hoariont nemet roll un deus ex machina ? Ha n’int nemet kinkladurioù dispredet ?\nSetu un nebeut goulennoù e-touez reoù all a zo savet ganin da heul bezañ lavaret sorbiennoù a-hed un toullad bloavezhioù.\nAr sorbiennoù-se zo bet dastumet en Europa, Afrika, Azia hag Amerika e mareoù disheñvel.\nMeneget e vo un nebeut anezho nemetken. Anv a vo ivez eus un nebeut goulennoù : petra eo ur sorbienn ? Piv eo ar sorbiennour ? Ha n’eo ar sorbienn nemet un diduamant ? Hag ez eo ul lennegezh ? Perak ar stumm-mañ-stumm el lec’h-mañ-lec’h hag er mare-mañ-mare ?\nArnodiñ a ran respontoù a savo d’o heul goulennoù all. Spi a’m eus da nebeutañ.\nI Ar sorbiennoù ha stad ar gevredigezh\n1.1 Dent Glas hag Ar Plac’h figus\nAr sorbienn Dent Glas zo bet dastumet en Inizi Antilhez.\nUr plac’h kaer, ken kaer ma vez graet Kaerenn anezhi, a nac’h dimeziñ gant un den boutin. Fellout a ra dezhi ur paotr e zent glas.\nUr paotr e zent glas a zeu. Kaerenn a zimez gantañ hag e heuliañ a ra en e di a zo e-kreiz ur blantadeg korz-sukr. Ne vez gwelet labourer ebet war ar blantadeg-se. Ne zistro ket ar gwaz d’ar gêr da zebriñ da greisteiz.\nAr vatezh karget da gas e verenn dezhañ a zizolo ez eo Dent Glas un diaoul a dro da bemoc’h da greisteiz, moc’h bihan o tont er-maez eus e gof da labourat er blantadeg. Lavarout a ra pezh he deus gwelet d’he mestrez. Houmañ ne gred ket anezhi hag he skarzhañ a ra.\nUn nebeut devezhioù goude e prient Kaerenn ur friko bras da Zent Glas. Diaoul eo hennezh ha beg lipous ivez koulskoude. Chom a ra er gêr en tu all da unnek eur, dalc’het gant dibunadeg ar meuzioù degaset dezhañ diastal. Kreisteiz a son. Debret eo Kaerenn gant ar moc’h bihan.\nAr Plac’h figus\nAr framm sorbienn-se a gaver meur a stumm anezhañ en Afrika.\nUr plac’h a nac’h kemer da waz ur paotr dezhañ kleizennoù hud. Fellout a ra dezhi dimeziñ gant un den e groc’hen blouc’h. Unan a zeu hag ar plac’h a zimez gantañ. Ur breur bihan, pe ur c’hoar vihan dezhi a wel an den oc’h en em dreuzfurmiñ en ul loen gouez. Gouzaviñ a ra ar c’hoar vras. Daou glozadur a gaver d’an istor : pe e selaou ar plac’h, saveteet eo neuze, hag e timez gant ur paotr ordinal ; pe ne selaou ket ha debret eo gant al loen.\nRenket e c’hell bezañ ar sorbiennoù-se e rummad ar « sorbiennoù gouzaviñ » bet savet gant ar folklorourion.\nDodenn ar sorbienn a ve : arabat kaout fiziañs en un estrañjour. Perak neuze an dibennoù disheñvel d’an div sorbienn ?\nTechet on da soñjal n’eo ket dre zegouezh ez eo klozadur ar sorbienn gwech yaek, gwech nac’hek.\nN’eo ket dre zegouezh moarvat ez echu gant un drouziwezh ar sorbienn dastumet en Inizi Antilhez pe er sorbiennoù dastumet en Afrika ar bloavezhioù seikont. Padal en Afrika derou an 20vet kantved ez eus diskoulmoù yaek.\nHag ul liamm a ve etre dedroadur ar sorbienn ha stad ar gevredigezh ma vev ar sorbiennour ?\nEn Afrika ar bloavezhioù seikont e kil moarvat ar strolloù henvoazel diazezet war ur framm meuriadel. Kilañ a reont war un dro gant o stuzegezh, da heul emled ar stuzegezh c’hreantel.\nSplannoc’h hag herrekoc’h eo bet ar c’hemm evit tud treuzkaset d’an inizi da vezañ sklaved : kollet o deus ar pep brasañ eus frammoù o c’hevredigezh orin, ouzhpenn an egor douaroniel, o c’henderc’hadoù danvezel, hag all.\nSouezh ebet neuze o kavout un dudenn, Kaerenn, na c’hell ket distreiñ d’he metou kent.\nAr vatezh a ziskuilh piv eo Dent Glas. Morianez eo ar vatezh, evel he mestrez, hogen isrenk eo deuet da vezañ diouzh sell unan a zo dimezet gant ar mestr. N’emañ ket mui an div blac’h en hevelep stuzegezh. Skarzhet e vo ar vatezh gant he mestrez. Kollet eo Kaerenn evit he metou orin ha debret e vo en he metou nevez.\nE furmoù derou an 20vet kantved, en Afrika, e vez selaouet pezh a lavar ar breur bihan. Da heul e tistro ar plac’h d’ar stroll ha dimeziñ a ra gant ur paotr-e-gleizennoù. Gwarezet eo an dudenn. Ur stuzegezh he deus, ur gevredigezh he deus, eleze binvioù da embreger ar bed, da ergerzhout ar bed, da reiñ neuz dezhañ, d’e dreuzfurmiñ diouzh an dro.\nDen en ur gevredigezh ez eur. Forzh petra a ve graet, an hinienn a gemer harp war stuzegezh ar stroll ma vev. Pa droc’h penn da benn diouzh e stroll, en em lak en arvar bras.\n1.2 Heñvelderioù touellus ha diforc’hioù helavar : Nani Rozet hag Ivachko.\nDrouziwezh tudenn Dent Glas a adkaver en ur sorbienn all dastumet en Inizi Antilhez : Nani Rozet .\nNani zo ur plac’hig beg lipous. He mamm a bed ur vignonez d’he merc’h da verennañ. Nani ne fell ket dezhi lodennañ gant he mignonez ar meuzioù keginet gant he mamm. Kargañ a ra an asied brasañ gant an holl voued. Ar c’hazh a zeu da glask kaout e lod eus ar banvez. Nani a dec’h d’al liorzh gant he asied ha setu ar c’hi o tont. War an hent ez a ha setu ar c’helien o treiñ en dro d’an asiedad. Kerzhout a ra ar paourkaezh plac’hig betek riblenn ar c’hoad ha setu ar perokeded. Nani a ya er c’hoad hag aze e teu ar merien. A-dennadoù e tegouezh betek ur roc’h e-kreiz ur richer e don ar c’hoadeier, diloen ha didrouz. Echu ganti ar banvez e chom peget ouzh ar roc’h ha neuze gervel a ra, krial, huchal.\nDont a ra he mamm a lavar dezhi ez eo peget ouzh Roc’h an Diaoul, ha n’eo ket forzh peseurt diaoul ez eo, Diaoul al Lontegezh. Emañ ar plac’hig war ar roc’h ma tegemer an diaoul e gouviaded, diaouled a seurt gantañ.\nAr vamm a lak sevel un ti en dro da Nani, da c’hortoz kavout un diskoulm. Serret e-barzh an ti, ne zigoro ar plac’hig nemet pa glevo kanaouenn he mamm. Houmañ a zistro da zegas boued dezhi, d’he fichañ, da wiskañ dezhi ur vrozh naet ha da skoulmañ ur seizenn en he blev.\nPerc’henn ar roc’h, Diaoul al Lontegezh, a glasko diskar an ti. Gwelout ha klevout a ra mamm Nani o kanañ. Da douellañ Nani, ha kaout an digor, ez a da welout ar gov ha goulenn digantañ goveliañ dezhañ ur vouezh flour par da hini ar vamm.\nNani a zigor an nor ha debret eo, war bouez un askornig a gonto d’he mamm an istor penn-da-benn ha setu penaos e’m eus bet me keal eus ar sorbienn.\nE-barzh Ivachko , e kaver an hevelep framm gant ur c’hlozadur all. Sorbienn Ivachko zo bet dastumet en ardroioù Bobrov e Rusia, en eil hanterenn an 19vet kantved.\nIvachko a fell dezhañ mont da higennañ daoust da ali e vamm. Asantiñ a ra houmañ erzivwezh met lavarout a ra d’he mab diwall diouzh ar sorserez. E wiskañ a ra gant ur roched gwenn hag ur gouriz ruz, ha reiñ dezhañ peadra da zebriñ. Ivachko a sav er vag, kanañ a ra d’ar vag ur ganaouenn evit mont e-kreiz al lenn. Ur pennad amzer goude e klev kanaouenn e vamm. Kanañ a ra d’e vag da zistreiñ d’ar ribl. E vamm a gemer ar pesked, a wisk d’he mab dilhad fresk hag a ro dezhañ boued. Ivachko a zistro da higennañ.\nAr sorserez, he deus gwelet ha klevet pep tra, a glask touellañ ar paotr dre ganañ kanaouenn e vamm. Ne zeu ket a-benn. Mont a ra da gaout ar gov, hag e tistro gant ur vouezh flour. Pakañ a ra Ivachko hag en dastum en ur sac’h.\nDistro d’ar gêr e lavar d’he merc’h lakaat ar paotrig da rostañ e-keit ma ‘z a da bediñ he mignoned, sorserion ha sorserezed, d’ar banvez. Ivachko a douell ar plac’h dre lavarout ne oar ket azezañ war un eforn. Ar plac’h a azez war an eforn da ziskouez an doare mat d’ober, ha setu hi kaset er forn ha serret e-barzh. Tec’hout a ra ar paotrig met stanket eo an hent gant ar sorserez o tistreiñ gant he mignoned. Ivachko a bign da guzhat e deliaoueg un dervenn. Ar sorserez hag he c’houviaded a stag gant ar rost. Goap a ra Ivachko ouzh ar sorserez he deus debret he merc’h. Ar sorserez a ziskar ar wezenn gant he dent. Ivachko a c’houlenn skoazell ur bagad gwazi a gaso anezhañ da c’hrignol ti e dud.\nLaouen e vo ar re-se ouzh e adkavout ha diwar neuze e kendalc’hint da vevañ sioul evel a-raok en ur zastum madoù.\nHeñvelderioù a verzher en div sorbienn :\n– kanañ a ra ar vamm da vezañ anavezet gant ar bugel.\n– roched, gouriz ruz ha boued roet bewech er sorbienn rusian, ha brozh, seizenn ha boued er sorbienn antilhat.\n– ar plac’hig e-kreiz ar richer diouzh un tu, hag ar paotrig e-kreiz al lenn diouzh an tu all.\n– ar sorserez pe an diaoul o vont da c’houlenn digant ar gov ur vouezh flour.\nHogen diforc’hioù anat ez eus :\nDisheñvel eo ar c’hlozadur : Ivachko a douell ar sorserez ha lonket eo Nani gant an diaoul.\nDiouzh un tu, Nani ne fell ket dezhi rannañ ar pred gant he mignonez, ha neuze tec’hout a ra e kreizig kreiz ar c’hoadeier. Nac’hañ a ra an eskemmoù ret d’ar c’hevredadelaat evel tudenn ar plac’h e-barzh Dent Glas, a nac’h dimeziñ gant un den eus ar vro pe selaou ar vatezh. Daoust d’ he mamm bezañ he adkavet, Nani a vo debret.\nDiouzh an tu all, Ivachko a venn mont d’al lenn daoust da ali e vamm. Ivachko a ra goap ouzh ar sorserez. Tec’hout a ra gant skoazell ar gwazi.\nN’eo ket mui ar c’hoadeier ul lec’h gouez ha spouronus. Stuziet eo bet ar sorserez, ne zebr ket ar vugale kriz ha pediñ a ra kouviaded d’ar pred. En ur gwir saloñs emaomp. E sorbienn Ivachko, ne ouzer ket re vat e pelec’h emañ bed ar stuzegezh hag e pelec’h emañ ar bed gouez. Danvez ar sorbienn a denn d’ur c’hoari. Ar riskloù ne hañvalont ket re vras, hag e dibenn ar sorbienn e kendalc’ho an tiegezh da vevañ plarik en ur zastum madoù evel a-raok. Aon ar selaouerion a denn muioc’h da chem ar sorbiennour eget d’un arvar don buhezet gant ar paotrig.\nE sorbienn Ar Plac’h figus, pe ez eo saveteet an dudenn, pe e varv. E sorbienn Nani Rozet e stourm an dudenn ouzh an diaoul ha n’eo ket ober goap outañ. An tudennoù o deus talet ouzh an tonkad, lakaet o deus o buhez en arvar.\n1.3 Ster hiniennel ha ster strollennel an ober renet\nTostaomp bremañ troioù kaer Ivachko ouzh beaj ar paotr a felle dezhañ mont pelloc’h eget an dremmwel.\nUr sorbienn afrikat dastumet er bloavezhioù tregont eo Ar Paotr a felle dezhañ mont pelloc’h eget an dremmwel . Ur paotr a fell dezhañ mont un tammig pelloc’h eget e gêriadenn a anavez dindan eñvor. Mont en tu all d’an dremmwel a fell dezhañ, ha dizoleiñ traoù dreistordinal. A-hed an hent e kej gant gwez o deus da frouezh dornwezhadoù dianav dezhañ : koulourdrenn, nadoz, kontell… Kejañ a ra ivez gant un naer hir, skoulmoù en he c’horf. Pep hini eus an tudennoù a lavar dezhañ ez eo dreistordinal a-walc’h ar pezh a ginnig hag e c’hell ar paotr distreiñ bremañ d’ar gêr. An naer gwintet war veg he lost a ra un diri, dezhañ da welout ti ar roñflez debrerez tud a zo o chom en tu all d’an dremmwel. Ne vern, ar paotr a ya en tu all d’an dremmwel ha degouezhout e ti ar roñflez.\nMerc’h ar roñflez en kuzh. Ur stourm a c’hoarvez etrezañ hag ar roñflez ha lazhet int o-daou. Bennozh da garantez ar verc’h e teuont en-dro d’ar vuhez. Ar roñflez, difennet outi gant he merc’h debriñ ar paotr, a ro dezhañ he merc’h da bried, hag ivez hadoù koulourdrenn. Ar paotr a zistro d’e gêriadenn gant an hadoù hag e wreg. Pa varv ar blantenn gentañ gounezet diwar an hadoù, e tistro en tu all d’an dremmwel, evel m’eo bet gourc’hemennet dezhañ gant ar roñflez, da zouarañ e vamm-gaer, a zo marv.\nAr gwez a brofo dezhañ o frouezh : kontell, koulourdrenn, nadoz…, war hent an distro d’e gêriadenn. Tud ar gêriadenn a oberio seurt traezoù diwar batrom ar re degaset gantañ. Desket o devo ivez gounit douar.\nUn dudenn en ur gevredigezh\nGant tudenn Ar Paotr a felle dezhañ mont pelloc’h eget an dremmwel ez eus un ober sevenaat. Pouezus eo ar veaj evit stuzegezh ar stroll. Hiniennel eo an imram, met strollennel eo ar gounid. Disentidigezh ar paotr, an troc’h a ra e dremmwel ar gêriadenn, a zegas doareoù bevañ nevez. Etretant en devo kollet hag adkavet e vuhez ha dimezet eo bet gant merc’h ar roñflez.\nTudenn Nani ne glask dizoleiñ netra, ne glask nemet mirout boued he mamm eviti he-unan. Ne c’hell ket bevañ er-maez eus an tiegezh. N’eo ket perzhek a-walc’h he stuzegezh dezhi da dennañ korvo eus he diflipadenn, da dalañ ouzh an diaoul a zo e gefridi lonkañ an dud a bella diouzh o c’hêriadenn, pe o skoazellañ, o goprañ, diouzh an degouezh. An diaoul-se zo kar da roñflez Ar Paotr a felle dezhañ mont pelloc’h eget an dremmwel. Ret eo bezañ barrek d’ober outañ. Hag e teu ar varregezh-se eus ar stuzegezh ?\nE Nani Rozet evel e Dent Glas, an tudennoù a zalc’h penn d’ar stroll met gwariet eo an ergerzhadenn. N’eus distro ebet, n’eus nemet ar marv.\nAn tuadur a denn moarvat da gantañ en tiegezh ar stuzegezh kreolat. En tremened emañ an andonioù bev anezhi ha lonkus eo an dazont. D’ar muiañ e ve un elfenn c’houzañvat da virout. Ar bed gouez, e-keñver stuzegezh kreolat an dudenn, n’eo ket mui ar c’hoadeier, met ar bed greantel. Lonkañ a ra an tudennoù. Degouezhet war ribl ar bed anavezet, war ribl o stuzegezh, e risklont er goullo e lec’h kadarnaat pe ledanaat o stuzegezh. An aon gourdadel rak ar c’hoadeier zo deuet da glotañ gant an aon rak ar bed kornogat, hini ar vistri wenn. Ne c’haller ket mui ergerzhout ar vevenn, kouezhañ a reer en ur bed dizistro, kollet eo evit ar stroll gounid an ergerzhadenn .\nLonket e vo ar stuzegezh kreolat gant ar sevenadur gall ma ne dro ket da sevenadur, ma ne gav ket he emrended dre vont en tu all d’ar c’helc’h tiegezhel, ma ned a ket pelloc’h eget an dremmwel. Mont eus ur bed kreolat henvoazel, pe bloueziat, d’ur bed arnevez gall, n’eo ket ur c’hrouiñ. Treuzstuziañ n’eo ket sevenaat. Mervel zo moarvat en degouezhioù-se ar pep yac’husañ a c’hell c’hoarvezout gant an dudenn.\nE Rusia Ivachko emeur moarvat en ur prantad ma kil ar bed henvoazel. Gallout a reer ober goap ouzh ar sorserez ha diskar he lignez digudenn. Ivachko n’en deus kenderc’het netra, nemet un istor plijus. Trec’het en deus ar sorserez en un doare lu. Petra en deus gounezet avat : ar gwir da vont da higennañ dibistig, da gaout e voued pemdeziek, lod an dud destuziet. Ar sorserez zo troet eus gwardez harzoù ar stuzegezh da zanvez godiserezh. Tonkad ar paotr zo hiniennel : dastum madoù, bevañ disoursi.\nN’eo ket ar sorbienn un deskrivadur eus ergorennoù. Ne ra nemet ezteurel ur santad ha reiñ ersavioù krai. En tu all d’ar stuzegezh e tizh an hollved. Ne zispleg netra, ne zamkan ket. Kinnig a ra elfennoù dizisplegadus eus pemdez an den a ra dezhañ padout en tu all d’an egor ha d’an amzer.\nAn dudenn zo keflusker an ober. Kemmet eo gant an ober, ha kemmet eo ar stroll gant he ober. Ne sent ket ouzh an hengoun, pleustriñ a ra an darvoud, kuitaat a ra ar stroll, ar sodelloù, ha distreiñ pe na zistreiñ, krouiñ pe mervel.\nAr sorbiennour, eñ, a ra gant sorbiennoù a zo ledet d’ar bed a-bezh. Lakaat a ra e-barzh e vuhezadur ha kinkladurioù. Emañ o vale etre an daou. Ret eo dezhañ talañ ouzh ar roñfl, ha debret e vez a-wechoù.\nII – Ar sorbiennour hag ar sorbienn :\nskouer Kabellig Ruz\n2.1 Ur sorbienn c’houzaviñ brudet : Kabellig ruz\nMeur a valadur eus Kabellig Ruz zo bet dastumet, en Europa hag en Azia, an hini anavezetañ o vezañ hini Perrault. Er sorbienn-mañ ivez an dudenn zo saveteet pe neuze debret.\nDegaset e vo amañ elfennoù eus ar sorbienn rizh a zo nebeutoc’h anavezet eget pezh a gaver e maladur Perrault.\nE maladurioù ‘zo e verzh ar plac’h n’eo ket he mamm-gozh a zo er gwele, neuze e c’houlenn mont da staotañ. Al loen he stag war-bouez un neudenn c’hloan a-raok he lezel da vont da staotañ er-maez. Ar plac’h a stag an neudenn ouzh ur wezenn pe ouzh un dra all, ha tec’hout, ha neuze ez eus ur redadeg, al loen war he lerc’h. E-ser ar redadeg ez eo skoazellet ar plac’h gant labourerion ar ploue, falc’herion, liorzherion, eostourion ha kannerezed .\nDeurus eo arvestiñ ouzh danvez manac’h ur maladur japanat a zo saveteet bennozh da dilsamoù ha da skiant an tad manac’h .\nE berr, ar manac’hig, o tastum skourroùigoù siprez war ribl ar c’hoad, a gej gant ur gozhiadez a lavar bezañ e voereb. Ar manac’h kozh a soñj ez eo ur Wrac’h ar Menez. Lezel a ra ar manac’hig da vont da di e sañset moereb hogen reiñ a ra dezhañ teir zilsam a c’hallo e skoazellañ.\nEvel-just ez eo ar vaouez ur Wrac’h ar Menez. Ar manac’hig kousket er gambr a-us da gegin e voereb a wel ur genou ramzel o tigeriñ war glopenn ar vaouez. Neuze e c’houlenn mont da staotañ. Evel tudenn Kabellig Ruz eo staget outañ ur gordenn. Da dec’hout, e stag ar paotr ar gordenn ouzh peul ar privezioù, ha lakaat a ra un dilsam da respont en e lec’h.\nPa dec’h davit ar manati e taol an tilsamoù all a droio da goad meur ha da venez, da zaleañ Gwrac’h ar Menez. Kuzhet e vo ar paotr gant ar manac’h kozh e koufr al levrioù sakr na c’hell ket ar Wrac’h touch outañ, hag e lonko anezhi goude bezañ he lakaet da ziskouez he barregezh d’emdreuzfurmiñ en un tamm keuz soja.\nAr manac’h kozh a zebro neuze fav a argas an diaouled, hag e skarzho ar Wrac’h en ur bramm spontus. Ken spontet e vo bet Gwrac’h ar Menez, ma ne dosta mui ouzh an dud abaoe an amzer-se. Eus an tilsamoù d’ar fav, en ur dremen dre ar c’houfr, e teu skoazell ar manac’hig eus e relijion.\nSkoazellet eo Kabellig ivez gant tud he stroll, evel ar Plac’h figus, evel an danvez manac’h. An hini a glask he lonkañ, ar bleiz, pe forzh peseurt loen iskis e ve, zo ivez un dudenn eus ar c’hoadeier, eus ul lec’h n’eo ket bet difraostet, nag a-fet douar, nag a-fet stuzegezh.\nAr folklorourion a soñj ez eo seurt sorbiennoù gouzaviñ savet evit ar vugale. Dre dostaat Kabellig Ruz ouzh Dent Glas ez on kaset da welout an traoù en un doare disheñvel. Ne denn ket ar sorbiennoù-se d’ar furmoù ha d’an danvez a vez kinniget d’ar vugale gant al lennegezh teodel. Da nebeutañ eo ar pezh a zezastuman diwar an tamm pleustr a’m eus eus an danvez.\n2.2 Sellad war ar c’huntellad a arveran evit ar vugale\nSetu pere eo an oberennoù eus al lennegezh teodel ez on deuet da arverañ evit ar vugale, evel sorbiennour.\nBetek tri bloaz, e ran gant ar c’hoarioù magerez, en o zouez ar c’hoarioù bizied, a zo kement a istorioù e stumm un eskemm komzet, etre ar bugel hag an den gour. Pezhioù-c’hoari bihan ez int, darvoudoù lid. E brezhoneg eo bet lakaet ar skritell rimadelloù war an danvez-se . Eskemmoù berr ez int, talmet, pouezus enno ar c’horf, ar vouezh. Klotañ a reont gant barregezhioù hag ezhommoù ar bugel.\nSetu unan a arveran da lakaat ur bugel da lammat war ar varlenn :\nEi do marc’hig,\nda Sant-Nazer davit madig,\ndavit madig ha bara mat\nd’ar paotrig-mañ ha d’e dad.\nHag un tammig war ar samm\nd’ar paotrig-mañ ha d’e vamm.\nPededig, pededig, pededav.\nEtre tri ha c’hwec’h vloaz e ran gant ribourtadennoù, sorbiennoù berr ma vez berniet an darvoudoù hag ar gerioù. Eskemmoù bihan ar pemdez ez int. Da skouer al louarn a fell dezhañ e ourouler stag ouzh penn ur saprenn. Ar saprenn a lavar nann. Al louarn a c’houlenn ouzh ar vouc’hal troc’hañ ar saprenn. Ar vouc’hal a nac’h. Neuze ez a da welout an tan d’he leskiñ, an dour da veuziñ an tan, an ejen da lonkañ ar stêr, ar bleiz da zebriñ an ejen, ar chas da dapout ar bleiz, ar mesaer da skeiñ war ar chas, al logodenn da zebriñ botoù ar mesaer, ar c’hazh da zebriñ al logodenn. An holl o deus respontet nann. Neuze ez a da welout ar vamm-gozh ha lavarout dezhi ne fell ket d’he c’hazh mont da logota. Ar vamm-gozh a lamm war he c’hazh, a lamm war al logodenn, a lamm war votoù ar mesaer, a lamm war e chas, a lamm war ar bleiz, a lamm war an ejen, a lamm war ar stêr, a lamm war an tan, a lamm war ar vouc’hal, a lamm war ar saprenn a zo troc’het. Al louarn a gemer e ourouler.\nBez’eus ivez ar sorbiennoù gant tresadennoù. Er sorbiennoù-se e treser linennoù a glot gant un elfenn pe un ober eus an istor hag an dresadenn echu zo klozadur ar sorbienn . Ouzhpennet e c’hell bezañ sorbiennoù berr gant loened bihan a ra goap ouzh ar re vras.\nKlotañ a ra ivez ar sorbiennoù a seurt-se gant ezhommoù ha barregezhioù ar bugel. Berr ez int, gant ur framm eeun, hag o danvez zo eskemmoù pemdeziek adlavaret a-hed ar sorbienn evit ar ribourtadennoù. Danvez ar sorbiennoù treset zo ivez darvoudoù eeun. Ne bad ket ur sorbienn ouzhpenn teir munutenn. Al linennoù treset a framm an istor. Buan ez eo barrek ar vugale da adober o-unan seurt istorioùigoù ha d’o zreuzfurmiñ.\nAr peb-all eus ar sorbiennoù a c’hell bezañ lavaret adal c’hwec’h vloaz, gant ma vint dibabet hervez an oad hag a-wechoù azasaet an danvez anezho diouzh ar c’hevredig.\nMaladur Ivachko, da ‘m meno, zo bet azasaet ouzh ar vugale. Padal, n’eo ket bet savet ar sorbienn-se, nag ar sorbiennoù gouzaviñ, evit ar vugale. Klotañ a reont gant prederioù tud c’hour.\nDistroomp da Perrault neuze.\n2.3 Dibaboù lennegel ha kevredigezhel : Kabellig ruz Perrault\nDa heul ur studienn graet gant Paul Delarue, e c’haller soñjal en deus Perrault skarzhet a-ratozh elfennoù a zo bezant en ul lod bras eus ar maladurioù a zo bet dastumet abaoe : ar plac’h lakaet da zebriñ kig he mamm-gozh gant al loen, an dibab etre hent an nadozioù ha hent ar splilhennoù kinniget gant ar bleiz. Ouzhpennet en deus al liv ruz. Dibabet en deus an dibenn e-touez ar c’hlozadurioù anavezet gantañ.\nMaladur Perrault zo savet diouzh blizidigezh, divezelezh ha kredennoù e vetou. Ur maladur kaer-tre eo, un dezneuziadur speredek ha deuet mat eus un oberenn deodel. Ar rimostell tire la chevillette, la bobinette cherra, diwar bluenn Perrault moarvat, ne vije ket bet savet gwelloc’h gant ur sorbiennour .\nPerak lakaat tudenn ar plac’hig da vezañ debret ?\nDebret eo Kabellig Ruz Perrault. Perak dibab an dibenn-se pa oa un dibenn all, hini ar plac’hig o tec’hout ? Evit kenteliañ ar vugale ?\nE mare Perrault e kresk ar vourc’hizelezh. Perrault zo ur bourc’hiz bras.\nEvit Perrault, ez eo tonket stuzegezh ar ploue da vont da get. En e amzer e vez kaset da get pezh a chom eus ar c’hravezioù kent. Evit Perrault e vev tud ar maezioù en ur bed distuz. Treuzkaset o deus ar sorbiennoù en un doare gouzañvat. N’eus krouiñ ebet ganto.\nNe c’hell ket bezañ saveteet an dudenn neuze. He marv zo marv al lennegezh teodel ha ganedigezh ul lennegezh vourc’hiz.\nEvit tud ar ploue, emañ ster ar sorbienn o risklañ ivez. Kavet e vez an daou glozadur, yaek ha nac’hek, d’ar mare-se sur a-walc’h. An aon rak ar c’hoadeier, tachenn estren nemeti, difraost, zo bremañ eilet gant an aon rak ar bourc’hioù, ar c’hêrioù, a zo ken estren, ken gouez, evit tud a zo o stuzegezh hini ar maezioù.\nAn hini a guita ar stroll ploueel a chomo er vourc’h. Kollet eo. Lonket eo bet. A-raok e rae ur veaj arvarus er-maez eus ar stroll, met un imram krouus e c’halle bezañ, ur stuziañ da vihanañ, ur mont-dont o pinvidikaat ar stuzegezh nemeti, hini ar ploue. Deuet eo da vezañ ul lamm en ur bed all, un islonk evit ar stuzegezh ploueel. Heñvel ouzh saviad Nani ha Kaerenn eo. Gwariet eo an dremmwel, falset. Pezh a oa ar stuzegezh nemeti zo e darempred gant ur stuzegezh all. Tud ar ploue a rank treuzstuziañ evel sklaved an inizi. Stuzegezh ar bourc’hioù n’eo ket ganet eus stuzegezh ar maezioù.\nYaegezh drouziwezh an dudenn\nAr sorbienn gant an drouziwezh zo bet un elfenn yaek, un oberenn spiswel. Stignet eo enni kudennoù ar buhezañ, kudennoù ar c’hrouiñ. Hag e c’haller bezañ un den en e rezid pe get ?\nYaekoc’h eo drouziwezh Nani Rozet eget berzh mat Ivachko. Spisweloc’h eo da nebeutañ ar sorbienn war vezañs ar vevenn, war ar riskl ez eo bevañ. Donoc’h eo labour ar sorbiennour.\nIvachko a chomo ur farser plijus.\nMerzhout a reer ul liamm etre saviad kevredigezhel an aozer hag ar furm a ro d’e oberenn. Pezh n’eo ket lavarout e tibab an aozer ar furm, na lavarout kennebeut e lak en e oberenn tammoù eus e vuhez.\nSter an hevelep goustur, evel marv ar plac’hig e Kabellig Ruz, a c’hell risklañ, kemm, hervez emdroadur ar gevredigezh ha saviad kevredigezhel an aozer.\n2.4 Sorbienn ha rezid\nHag e vuk ar sorbienn davit ar rezid ? Ar sorbienn ne lavar ket petra zo mat, petra zo fall …\nTudenn ar sorbienn zo oberour he rezid. Diouzh he oberoù e tifluk heuliad he buhez, diouzh he oberoù ha diouzh elfennoù dirakweladus na c’haller ket lakaat un anv warno. An tonkad eo, ar berzh a vo pe get gant oberennoù an dudenn. N’eo ket diouzh he youl. Evel just, ma ne ra netra, ne vo tonkad ebet dezhi, ne vo boudig ebet d’he skoazellañ. Boudig eo kement elfenn dezhi ur galloud dreistnatur dirakweladus. Ar roñflez, ar sorserez, an diaoul zo eus ar seurt-se, kannaded an hontkenderc’hañ. Gwarded an hontved ez int, na drouk na mat. Emaint o c’hortoz war an harzoù, ouzh bevenn ar stuzegezh, ouzh bevenn ar gevredigezh. Ret eo tremen dre an arvar-se, dre an aon-se, kemer ar riskl da vervel evit mont war raok… pe neuze treiñ e kelc’h.\nN’emañ ket an dudenn en he frankiz avat. Emañ e dalc’h ar pezh a zo en dro dezhi, traoù bihan, pemdeziek, ar vamm, ar bara, ar c’hoad, ar c’hazh, ti ar vamm-gozh, labourerion ar maezioù, e bed Kabellig Ruz.\nDoareoù an dudenn\nAlies e vez tudenn ar sorbienn ur bugel, pe un den yaouank, pe un inosant, pe ur soudard digenvezet, pe un den paour bennak, un den gwan ent kevredigezhel. An tudennoù a rank bezañ digor an dazont dirazo, bezañ barrek da lakaat en arvar ar stuzegezh, da zizoleiñ ur bed all, da ziskoulmañ kudennoù. Evit mont pelloc’h eget an dremmwel eo ret da gentañ distreiñ da vugel.\nDoareoù ar sorbienn\nSorbiennañ zo ur c’hoari marteze, ur c’hoari etre an div rimostell, an div c’herienn lid : « ur wech e oa, ur wech e vo »… « hag e voent eurus betek mervel ». Etre an div, avat, emañ ar stuzegezh, ar gevredigezh a embreger. N’eo ket un dec’hadenn er mennozioù, er c’healioù, en un diduamant bennak. Setu perak, moarvat, e plij kement ar sorbiennoù d’ar vugale ; boas int d’ur c’hoari sirius a embregont da arnodiñ ur stuzegezh a ergerzhont tamm-ha-tamm.\nGant ur sorbienn ne vezer ket a-us nag e-kichen, met a-live, hag e chomer gant goulennoù direspont. Sorbiennañ zo un ober arvarus. Kevredadelaat an ober eo a ra anezhañ un ober yaek, krouus, oberius ha n’eo ket bevezus, distrujus nemetken.\nKrouiñ zo un ober distrujus, bevezus, na zeu da vezañ krouiñ, sevel, nemet dre gevredadelaat. N’eo ket a-walc’h d’an dudenn mont, ret eo dezhi distreiñ ha n’eo ket forzh penaos, an hent zo pouezus. Monedone Ivachko a chomo ur c’hoari e-tal monedone ar Paotr a felle dezhañ mont pelloc’h eget an dremmwel hag e-tal mont hep distro Nani.\nNe dalvez ket ar sorbiennoù gouzaviñ da reiñ ur gentel, da varn, da ginnig un divezouriezh. Kinnig a reont darvoudoù ma vez gwelet ur stroll, pe un hinienn eus ar stroll, oc’h en em lakaat en arvar dre zianzav stuzegezh ar stroll, ar spisverkoù boutin d’an holl.\nEvel-se ez arc’hwel ar c’hrouiñ. Reizh eo e vefe buhezet evel un arvar. Kas a ra d’ar vevenn, e-kreiz ar strouezh, lec’h ma emañ o c’hedal an euzhadenn. An hini a zistro d’ar stuzegezh, d’ar gevredigezh, a wel e veaj adsammet gant ar gevredigezh. Treuzfurmet e c’hallo bezañ ar gevredigezh gant e ober.\nAr c’hevredigezhioù zo techet da nac’hañ bezañ lakaet en arvar. Ar c’hevredigezhioù lavaret henvoazel hag ar c’hevredigezhioù lavaret arnevez a ersav heñvel dirak seurt darvoud. Ar c’hevredigezhioù kornogat, da skouer, a nac’h kement elfenn a c’hallfe lakaat en arvar o urzhaz armerzhel, sevenadurel ha politikel ; ha binvioù galloudus ha gwaskus o deus.\nUr sorbiennour ne c’hell ket reiñ e ali, na ragempentiñ dibunadur ar sorbienn. Emañ e-kreiz an darvoud, bep kammed eo souprenet gant kerzh an ober.\nUn den en ur gevredigezh eo ar sorbiennour, pa gomz ne ra nemet magañ ar re all, dastumet en deus ar pourvezadurioù ha prientet ar pred. Gwir eo. Padal, ma ne oar ket chom uvel da lakaat en a-raok kement frond, kement liv, kement blaz a zo er meuz, ha ma flastr pep tra diwar re demzañ, da lorbiñ e gouviaded, e vo kollet pep elfenn kevredadelaat, pep elfenn sevenadur.\nDa echuiñ, setu div sorbienn all.\nAn naer da waz\nUn den aet da zastum bambouz d’ober ur stern gwiadiñ zo paket gant dic’hlannadur ur stêr. Distrujet eo bet ar pont. An den a ouestl reiñ unan eus e ziv verc’h da bried d’an hini en lakfe da dreuziñ. Kerkent e teu er-maez eus an dour un naer ramzel a ra ur pont gant he c’horf.\nEndalc’het eo an tad da zimeziñ unan eus e ziv verc’h gant an naer. Asantiñ a ra an hini yaouankañ d’an dimeziñ en ur lavarout ez eo ret derc’hel d’ur gouestl. Da heul an eured e kinnig ar den nevez d’e wreg mont da gouronkañ e dour ar stêr. Lavarout a ra hi ez eo d’ar gwaz mont an hini kentañ. E lec’h an naer ez eo ur paotr kaer, pinvidik ha seven a zeu er-maez eus an dour.\nMont a ra da veajiñ evit e labour. E keit-se, ar c’hoar henañ, gwarizius, a vount ar wreg yaouank e strad ar stêr gant ar mennad kaout an intañv da waz pa vo distro. Er stêr, eo lonket ar c’hoar yaouank gant ur pesk ramzel. E korf al loen e c’han ur paotrig a gresk buan hag a denn anezhi eus an enkadenn dre zigeriñ kof ar pesk. Ar priedoù en em adkav war ribl ur c’hoad, met ar gwaz a zistro e-unan d’ar gêriadenn.\nO vezañ ma nac’h dimeziñ ganti, ar c’hoar henañ a c’houlenn ouzh hennezh mont da gerc’hat eviti un naer all er stêr. Unan a chom nemetken, met a nac’h dimeziñ. Ar c’hoar henañ a gas paotred kreñv da dapout an naer diwezhañ a zimez neuze dre heg. An naer a lonk ar plac’h nevez e-pad nozvezh an eured hag e tistro d’ar stêr.\nDa sentiñ ouzh goulenn e dad-kaer, ar gwaz en em gann ouzh an naer hag a salv ar c’hoar henañ. D’an tad laouen e lavar ez eo bev ivez e verc’h yaouankañ. An holl a gendalc’ho da vevañ e peoc’h e pleg ar stêr.\nAmañ ivez, un emzalc’h diouzh ar stuzegezh a zegas un diskoulm yaek, hag un emzalc’h hiniennelour a zegas un diskoulm nac’hek.\nGant ar c’hoar henañ emañ ar youl da gaout diouzhtu ar pezh a fell dezhi, hep kemer an amzer, hep ober al labour ret da gaout an dra, hep ar stuzegezh. Ar feulster a zegas ar feulster, an distuz a zegas ar ouezoni, hag al lontegezh he lak da vezañ lonket.\nAn hini yaouankañ, daoust dezhi bezañ heuget gant al loen, a asant dimeziñ evit derc’hel da c’houestl he zad, sentiñ a ra ouzh an tonkad. Kinnig a ray ar stuzegezh d’he gwaz dre ginnig dezhañ mont da gouronkañ an hini kentañ, ha n’eo ket un naer met ur paotr a zeuy er-maez eus an dour.\nAr plac’h henañ a zibab an nerzh. Evit gwir n’he deus ket mui an dibab. En em lakaet eo er-maez eus ar gevredigezh, er-maez eus ar stuzegezh dre nac’hañ dimeziñ gant an naer daoust da c’houestl he zad.\nKemer a ran ar riskl da lavarout ez eus un doare kompez d’ober ouzh an naer a zo ivez loen ar stêr, pe loen-stêr : pe en em glevout ganti, kinnig ar stuzegezh dezhi ha lezel dezhi he zachenn dic’hlannañ, he gouezoni. Pe un doare feuls d’he flegañ d’ar stuzegezh (ur spes goullo e degouezh ar c’hoar henañ) ha da gemer ar riskl da vezañ lonket ganti. N’eo ket savet ar stuzegezh a-enep an natur er sorbienn-se.\nUr rouanez a c’han ur c’hrouadur a zo un euzhden, un naer. Ar priñs-e-naer a c’houlenn ouzh e vamm ur bried, pe e tebro anezhi. En eskemm ur yalc’had, ar vamm a gendrec’h ur vaouez paour da reiñ unan eus he zeir merc’h da wreg d’he mab. Debret e vo ar verc’h henañ, hag un eil da heul. An trede, an hini yaouankañ, a gemer an amzer da selaou ar vaouez kozh a gej ganti war hent ar c’hastell ; pezh o doa nac’het ober an div gentañ. Ar vaouez a lavar dezhi lakaat teir brozh, ha goulenn digant ar priñs diwiskañ araozi bewech ma tiwisko ur vrozh. E dri c’hroc’hen euzhden diwisket gantañ e teu ar priñs-e-naer da vezañ un den.\nEr sorbienn-se ivez e trec’h ar c’hevredadelaat. An div blac’h kentañ o doa nac’het respont d’an hini gozh war hent ar c’hastell, ken laouen e oant da bignat en urzhaz dre zimeziñ gant ar priñs. Nac’het o doa un eskemm eeun a zo komz gant un den, kevredadelaat, pezh a zo en andon ar sevenaat. Da heul e vanke dezho an elfenn stuzegezhel ez eo an teir brozh, hag al lid da heuliañ gant ar priñs, netraouigoù.\nTud a lavaro ned eo nemet ur gentel divezouriezh ? Perak lakaat kement a elfennoù neuze ? Ne lavarer ket hag he deus ar vamm aon rak bezañ lonket, pe druez ouzh he mab. Ne ouzer ket ha mamm ar merc’hed ne soñj nemet en arc’hant, pe hag e pleg dirak youl he rouanez, pe hag e soñj en un dazont gwelloc’h evit he merc’hed. Ne ouzer ket hag diseven eo ar merc’hed pe mall warno pignat en urzhaz. Hag an hini yaouankañ, hag spiswel eo pe jentil nemetken, kemplegus pe grouerez ? Hepti, ne vije ar priñs nemet un naer.\nKemmet ar sorbiennour, kemmet ar gevredigezh, hag e kemmo an darvoudoù hag an tudennoù, nemet e chomo pouezus bezañs vuhezek ar gevredigezh er sorbienn.\nAn dro gaer betek amañ.


Pajenn:Perrot - Bue ar Zent.djvu/633 - Wikimammenn\nPajenn:Perrot - Bue ar Zent.djvu/633\nsant per klaver\nNe ankouae ket e barousianiz goude o zremenvan ; kinnig a rê da Zoue oferennou, pedennou ha yuniou evit delivranz o eneou.\nMervel a reas d’an 8 a viz gwengolo 1654.\nLeon XII, d’an 8 a viz genver 1838, a lakas e hano war roll ar zent, hag a roas anezan da batron da visionou an dud du.\nAr basianted hon laka da vezan bras dirak Doue hag hon mir en e c’hras.\nNetra ne ra anaout gwell an dud vat diouz an dud fall ha dife, eget ar basianted.\nEun devez, o vezan klevet eur manac’h eus a Urz sant Augustin o lavaret pegement e tleed disprijout ar bed, e savas c’hoant gantan da vont d’e heul. Daoust d’e yaouankiz, gant asant e gerent, e oe digemeret er manati ; bezan\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/633&oldid=140925 »


Pajenn:Sales - Introduction d’ar Vuez devot.djvu/449 - Wikimammenn\nPajenn:Sales - Introduction d’ar Vuez devot.djvu/449\nen em rejouissa e Doue, na quen nebeut evit en em c’hlorifia, mæs evit glorifia Doue hac e drugarecât. Protestit ivez penaus, mar g’anavezit, evel ma soinch deoc’h, hoc’h eus profitet nebeut, pe hoc’h eus reculet memes eleac’h avanç, ne fell quet deoc’h evit quemense tout en em digourachi nac en em yena e servich Doue gant nep seurt disfizianç na lachete a galon, quent-se e sell deoc’h quemeret mui a gouraich, en em humilia ha remedia ouz ho teffautou moyenant graç Doue. Great quemense, considerit a doug-ho-cam hep en em inquieti, penaus ez ouc’h en em gomportet bete vremâ en andret Doue, en andret ho Nessa hac en hoc’h andret hoc’h-unan.\nExamen var ar stad eus hon ene en egard da Zoue.\nPE e disposition ema ho calon-hu a enep ar pec’het marvel ? Ha c’hui a guef hoc’h eus ur resolution gre na gonsantot jamæs da goueza ennâ, petra bennâc a ouffe c’hoarvout ? hac ar resolution-se hac hi e deveus padet adalec ma hoc’h eus protestet servicha Doue bete vremâ ? Er resolution-se eo e consist ar font eus ar vuez spirituel.\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/449&oldid=130358 »


François Pignon - Wikipedia\nFrançois Pignon zo anv un dudenn bet krouet gant ar saver senario gall Francis Veber (1937-) evit e bezh-c'hoari Le Contrat da gentañ-penn. Leurennet gant Pierre Mondy (1925-2012) e voe c'hoariet e Théâtre du Gymnase (Pariz X) adalek miz Gwengolo 1970 ha dalc'het roll Pignon gant Jean Le Poulain (1925-1988).\nAzasaet e voe an oberenn diwezhañ-se evit ar sinema ha sevenet ar film L'Emmerdeur (miz Gwengolo 1973) gant Édouard Molinaro (1928-2013) : Jacques Brel (1929-1978) an hini eo a wiskas dilhad François Pignon er sinema evit ar wech kentañ. Delc'her a ra roll ur gwerzher rochedoù, gwan e imor abaoe m'eo aet e wreg Louise (Caroline Cellier) dioutañ da vevañ gant an doktor Fuchs (Jean-Pierre Darras, 1927-1999) e Montpelhièr. Graet e vennozh adc'hounit karantez Louise e kej François Pignon gant Ralf Milan (Lino Ventura, 1919-1987), dre zegouezh-kaer, ul lazher gopret erruet e memes kêr da gas da benn ar gevrat bet fiziet ennañ : diskar test pouezus ur prosez eus prenestr kambr e leti a sko war al lez-varn...\nBerzh bras a reas ar film en abeg da imor disheñvel-mik an div dudenn bennañ : hini glemmichus ha torr-penn Pignon ouzh hini yen-skorn ha mennet Milan. Ganet e oa bet un dudenn nevez-flamm hag a reas Francis Veber ganti meur a wech da-heul.\nPa gej Pignon gant Milan evit ar wech kentañ...\nEstroc'h evit François Pignon a voe ijinet gant Francis Veber : gwelet e voe an dudenn François Perrin evit ar wech kentañ war ar skramm bras, e-barzh Le Grand Blond avec une chaussure noire gant Yves Robert (1920-2002) e 1972.\n1 En oberennoù all\nEn oberennoù all[kemmañ | kemmañ ar vammenn]\nmiz Du 1983 : Les Compères, sevenet ar film ha savet ar senario anezhañ gant Francis Veber ; delc'her a ra Pierre Richard (1934-) roll Pignon, un den lent ha c'hoant d'en em zistrujañ gantañ.\nmiz Kerzu 1986 : Les Fugitifs, sevenet ar film ha savet ar senario anezhañ gant Francis Veber ; delc'her a ra Pierre Richard roll Pignon, ul laer-bank dizampart ken ez eo.\nmiz Ebrel 1998 : Le Dîner de cons, sevenet ar film ha savet ar senario anezhañ gant Francis Veber ; delc'her a ra Jacques Villeret (1951-2005) roll Pignon, hag eñ kargad e Ministrerezh an Arc'hant ha sot gant ar maketennoù savet gant chimik.\nmiz Genver 2001 : Le Placard, sevenet ar film ha savet ar senario anezhañ gant Francis Veber ; delc'her a ra Daniel Auteuil (1950-) roll Pignon, un dister a gontour o labourat en ul labouradeg stevelloù. Goude klevout lâret e oa war-nes bezañ dic'hopret e lez ar vrud da redek ez eo-eñ heñvelreviat, kement-mañ diwar alioù un amezeg dezhañ...\nmiz Meurzh 2006 : La Doublure, sevenet ar film ha savet ar senario anezhañ gant Francis Veber ; delc'her a ra Gad Elmaleh (1971-) roll Pignon, hag eñ gweturer en ul leti. Kinniget eo dezhañ ober van da vevañ a-goublad gant un diskouezerez-c'hiz brudet, hag hi gwreg kleiz d'un den a aferioù pinvidik-mor e gwirionez...\nmiz Kerzu 2008 : L'Emmerdeur, sevenet ar film hag adkemeret senario hini 1973 gant Francis Veber ; erlec'hiet eo Brel gant Patrick Timsit (1959-) ha Ventura gant Richard Berry (1950-) ; dilec'hiet eo darvoudoù ar film e Nisa...\n2012 : Cher Trésor ; delc'her a ra Gérard Jugnot (1951-) roll Pignon ennañ.\n2014 : Le Placard ; fiziet roll Pignon en Élie Semoun (1963-).\n↑ Adazasaet e oa bet gant Veber e 2005, bet fiziet roll François Pignon e Patrick Timsit.\n↑ E miz Kerzu 2008 e oa deuet e-maez un doare all — L'Emmerdeur — sevenet gant Francis Veber e-unan ar wech-mañ. Fiziet e voe an holl rolloù d'ar gomedianed o devoa kemeret perzh e pezh-c'hoari 2005.\n↑ Diwar Le Dîner de cons (pezh-c'hoari) (1993) ; dalc'het e voe roll François Pignon gant Jacques Villeret, Dany Boon (1966-), Régis Laspalès (1957-) ha Patrick Haudecœur (1964-) tro-ha-tro.\n↑ E 2014 e oa deuet e-maez ur pezh-c'hoari, an hevelep titl dezhañ, leurennet gant Veber ivez.\nAdtapet diwar « https://br.wikipedia.org/w/index.php?title=François_Pignon&oldid=1821563 »


Pennadoù Granada ha Grenade a zo ivez.\nKartenn eus Enez Grenada.\nGrenada (anv saoznek distaget [ɡrɨˈneɪdə], diwar an anv spagnolek orin Granada) a zo ur stad eus an Antilhez, enni seizh enezenn. Emañ Grenada er gwalarn da Drinidad ha Tobago, er biz da Venezuela hag er mervent da Sant-Visant hag ar Grenadinez. St. George's eo ar gêr-benn.\nUnan eus Inizi an Avel (Antilhez) eo.\nAr seizh enezenn[kemmañ | kemmañ ar vammenn]\nha c’hwec'h enezennig eus ar Grenadinez :\nCarriacou (27,5 km²), 7 400 a dud, pennlec'h: Hillsborough,\nSaline (Grenada) (0,3 km²), didud\nFrigate (0,4 km²), didud\nRonde (Ronde Island e saozneg), (3,2 km²), didud\nLarge, (0,5 km²), didud\nPetite Martinique (3.7 km²2), 550 a dud, pennlec'h: North Village.\nBrudet eo evit ar muskadez a vez gounezet enni.\nAdtapet diwar « https://br.wikipedia.org/w/index.php?title=Grenada&oldid=1954033 »


Zaanstad - Wikipedia\nMeilh-avel "Het Pink"\nZaanstad (distagañ :  ) a zo ur gumun e proviñs Noord-Holland en Izelvroioù. Zaandam eo ar gêr vrasañ. 144 282 annezad a oa enni d'an 31 a viz Mae 2009, ha 83,04 km² eo gorread Zaanstad (douar : 83,04 km², dour : 8,82 km²). Ul lodenn eus tachenn meurgêr Amsterdam eo. E kêr Zaanstad e kaver ar c'hêrioù, kêriadennoù ha distrigoù da-heul : Assendelft, Koog aan de Zaan, Krommenie, Westzaan, Wormerveer, Zaandam, Zaandijk, 't Kalf, Kogerveld.\nE kuzul-kêr Zaanstad ez eus 39 dileuriad:\nVVD - 5 dileuriad\nPvdA - 12 dileuriad\nDemocratisch Zaanstad - 1 dileuriad\nSP - 5 dileuriad\nROSA - 2 zileuriad\nZOG - 4 dileuriad\nChristenUnie - 1 dileuriad\nDizalc'h - 1 dileuriad\nLec'hienn ofisiel Zaanstad\nAdtapet diwar « https://br.wikipedia.org/w/index.php?title=Zaanstad&oldid=1668725 »\nKemmoù diwezhañ degaset d'ar bajenn-mañ d'an 21 Her 2015, da 18:57.


ganeomp - Wikeriadur\nU1 ganin, ganen\nU2 ganit, ganez\nL1 ganeomp, ganimp\nL3 ganto, gante\nFurm an araogenn gant, displeget er c'hentañ gour lies\n— [...]. D'eomp da efa bep a vanne c'hoaz enn hostaleuri a zo a-hount, ha deuz ive ganeomp, kere, rak red eo eo kaout nerz ha kaloun araok ober eun taol evel he-man. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 153.)\nJilig. — [...]. Rak-se, hon eus kavet unan hag a vo kaset da baka morilhoned ganeomp, ne vo ket pell. — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 6.)\n— « Ar pezh a zo a nevez eo e rankot dont ganeomp, pe ma ne deuit ket bremaik, ni grogo en ho kabiez. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 164.)\nAn ordrenañsoù kozh, ar re bet luc'hskeudennet ganeomp evit un abeg bennak : boestadoù oa diouto avat. — (Pêr Denez, Glas evel daoulagad c'hlas na oant ket ma re, Al Liamm, 1979, p. 53.)\nDa heul e veze hep mank ebet abadennoù leñvañ dourek ganeomp hon-daou. — (Mich Beyer, Seizh Devezh Warn-ugent, An Alarc'h Embannadurioù, 2006, p. 62.)\n« [...]. Pevar miz a zo ganeomp c'hoazh 'benn bezañ peurbrest. » — (Youenn Kervalan, Dremmoù Arrasate, Embannadurioù Al Lanv, 2009, p. 33.)\nBezañ ganeomp (diwar-benn ar madoù, an traoù piaouet pe get evit ur pennad)\n— [...]. Mat eo deomp ivez 'ta ober div lodenn eus an arc'hant a zo ganeomp. [...]. — (Lan Inizan, Emgann Kergidu 1, Brest, 1877, eil emb. Al Liamm 1977, p. 63.)\ngalleg : avec nous (fr)\ngalleg : par nous (fr)\nAdtapet diwar « https://br.wiktionary.org/w/index.php?title=ganeomp&oldid=251620 »


Dollar ar Stadoù Unanet - Wikipedia\nDollar ar Stadoù Unanet\n(Adkaset eus Dollar ar Stadoù-Unanet)\nbilhedoù eus $1 da $100 pezhioù eus USA\nKod ISO 4217 USD\nImplijet e Stadoù-Unanet Ecuador El Salvador Panamá Timor ar Reter\nMonc’hwezh 2.7% (SUA hepken)\nAndon The World Factbook, 2007 est.\nArouez $ pe US$\ncent ¢ pe c\nlesanv Buck, green, greenback. Hag ivez Washingtons, Jeffersons, Lincolns, Benjamins, ha Hamiltons diwar ar skeudennoù warno, ivez peso e Puerto Rico.\nImplijet alies 1¢, 5¢, 1 dime, $¼\nImplijet ral $½, $1\nImplijet alies $1, $5, $10, $20, $50, $100\nImplijet ral $2,\nBank-kreiz Federal Reserve Bank\nMouler Bureau of Engraving and Printing\nTi ar Moneiz United States Mint\nDollar ar Stadoù-Unanet (United States dollar, berraet en US dollar) (kod bank USD), a vez graet dollar amerikan (Amerikan dollar) anezhañ alies, zo anezhañ unanenn voneiz Stadoù-Unanet Amerika hag an tiriadoù dalc'het ganto. Gouarnamantoù un nebeud broioù all a ra o moneiz ofisiel ha lezennel gantañ (Ecuador, El Salvador, Panamá, Timor ar Reter) hag un toulladig broioù all a ra gantañ ivez, ent-diofisiel avat. Arouez an dollar US zo $ pe USD pe US$ da lakaat kemm etre anezhañ hag an dollarioù all. Rannet eo e 100 cent (liester cents).\nDegemeret e voe gant Kendalc'h ar c'hengevred ar Stadoù-Unanet d'ar 6 a viz Gouere 1785,. Ar moneiz muiañ implijet er bed eo e treuzgreadoù etrevroadel. Meur a vro a implij an dollar amerikan evel o moneiz ofisiel ha lod all a implij anezhañ evel o moneiz de facto. Ouzhpenn US$ 380 miliard a oa war red (?) e 1995, an daoufarzh er-maez eus ar Stadoù-Unanet. Daougementet eo ar sifr-mañ dek vloaz war-lerc'h gant tost da $ 760 miliard, eus an hanter d'an daoufarzh anezho o vezañ en estren.  Se a dalv ur feur kresk keitat a war-dro 7.6%. Hogen e oa aet an euro dreist d'an dollar e miz Kerzu 2006 diwar-benn talvoudegezh kenstrollet an arc'hant dizolo war red. Diwar neuze he deus savet talvoudegezh a-vremañ an euroioù war red da ouzhpenn € 695 miliard, kevatal da US$ 1 029 miliard diouzh ar feur eskemm a-vremañ.\n↑ (en)RATE-EXCHANGE.org - US Currency / US Dollar\n↑ (en)Journals of the Continental Congress --Wednesday, JULY 6, 1785.\n↑ (en)The Implementation of Monetary Policy - The Federal Reserve in the International Sphere\n(en) (de) Dollar ar Stadoù Unanet (Bilhedoù)\nAdtapet diwar « https://br.wikipedia.org/w/index.php?title=Dollar_ar_Stadoù_Unanet&oldid=1791054 »\nKemmoù diwezhañ degaset d'ar bajenn-mañ d'an 26 Ebr 2018, da 18:34.


Gwalldaol ar 1añ a viz Genver 2017 en Istanbul - Wikipedia\nGwalldaol ar 1añ a viz Genver 2017 en Istanbul\nAr boest noz Reina e 2012\nGwalldaol ar 1añ a viz Genver 2017 en Istanbul zo ur gwalldaol sevenet er voest-noz Reina e Ortaköy, ur gêriadenn eus distrig Beşiktaş en Istanbul Turkia . Ar gwalldaol a zo bet sevenet d'ar 1añ a viz Genver 2017 da 1eur30 mintin pa oa etre 700 hag 800 a dud o lidañ ar bloaz nevez. Hervez polis Turkia ez eus bet lazhet 39 den d'an nebeutañ ha 70 gloazet .\nUn argadour a zo deuet-tre er voest-noz armet gant un AK-47 goude bezañ bet tennet war un ofiser polis a oa o tiwall an nor degemer ha bezañ bet lazhet anezhañ. Ur wech deuet-tre en deus tennet war an dud a oa eno.\nTud o deus lammet er Bosfor evit tec'hout kuit rak ar sponter.\nGouarnour Istanbul Vasip Sahin en deus embannet e oa ur gwalldaol.\nEn desped d'ar 17000 ofiser polis ledet dre ar gêr n'eus ket bet tu da dalañ ouzh ar gwalldaol.\nAr Stad Islamek en doa embannet e oa un torfed sevenet gant ur soudard eus ar C'halifat ar pezh a zo bet kadarnaet gant Stad Turkia.\nLec'hienn ar boest noz Reina\nAdtapet diwar « https://br.wikipedia.org/w/index.php?title=Gwalldaol_ar_1añ_a_viz_Genver_2017_en_Istanbul&oldid=1733792 »\nKemmoù diwezhañ degaset d'ar bajenn-mañ d'an 8 Gen 2017, da 12:58.


The Walking Dead (bloavezh 1) + 400 days | Soubenn ar geek\n« Hikikomori : à l’écoute du silence\nStern Gang »\nThe Walking Dead (bloavezh 1) + 400 days\nSetu-me, a-benn ar fin, o c’hoari da The Walking Dead. Ur c’hoari diazezet war comics Robert Kirkman eo met distag da vat eus istor ar c’homics pe ar stirad skinwel. Ur c’hoari “a rannoù” eo, hag ur c’hoari dezrevelliñ kentoc’h.\nKregiñ a ra an traoù en un oto polis, c’hoari a reomp Lee Everett a vez kaset d’an toullbac’h. Ur gwallzarvoud a c’hoarvez ha tud iskis, doare zombied a zo tro-dro. Dont a raio Lee a-benn da vont betek un ti, e lec’h ma kavo ur plac’hig, Clementine. Goude-se ez aio an daoud asambles da glask war-lerc’h he zud gant sikour tud all kavet war o hent.\nPemp rann a zo d’ar bloavezh kentañ (A New Day, Starved for Help, Long Road Ahead, Around Every Corner ha No Time Left). Ne gontin ket re a draoù mod all n’eo ket dedennus-tre ar c’hoari.\nPenaos e vez c’hoariet neuze? N’eo ket diaes ha n’eus ket kalz tra d’ober a-benn ar fin : ret e vo ober dibaboù : e-keñver respontoù en ur gaozadenn, pe traoù d’ober. N’eus ket kalz amzer evit kemer un diviz (ar pezh a c’hall bezañ un tamm start p’emañ e saozneg ar c’hoari ^^ Istitloù gallek a zo met n’int ket ordin a galite…). Tapet neuze gant ar strilh hag an anken e c’haller kemer divizoù droch evel ma c’hallfemp ober e gwirionez. QTE a c’hallfemp envel ar prantadoù-se ha prantadoù point ‘n’ click a zo mod all : ret eo sellet ouzh traoù, dastum reoù zo hag all. Da vareoù zo e vo traoù un tamm nerzhusoc’h d’ober : skeiñ gant ur zombi en deus dalc’het krog ennomp, tennañ war unan all, traoù a seurt-se. Met ral a-walc’h eo. Steuñvenn an istor a chom ar memes hini met an dibaboù a reomp a c’hall cheñch traoùigoù (da skouer ma lârit un dra drouk d’unan bennak e c’hallo divizout kuitaat ar strollad d’ur mare all pa c’houlennfet sikour). Fentus eo komz gant unan bennak all diwar-benn e dibaboù. E-barzh mont en-dro ar c’hoari emañ ar spered “keñveriañ” rak e fin pep rann e vez stadegoù diwar-benn dibaboù ar c’hoarierien (skouer hep spoiler amañ) Nerzh ar c’hoari a zo evel-just lakaat ar c’hoarier da grediñ eo e dibaboù a lak an istor da cheñch penn-da-benn ha da gaout keuz pe da gavout spontus e dibaboù. Prantadoù start a vo, me lâr deoc’h! Ral eo em befe bet kement a boan o kemer un diviz e fin ar pempvet rann, hag o ouelañ a-hed a roll serriñ 😥\nPlijus eo an aergelc’h a-drugarez d’ar sonerezh ha d’an dibab ober gant cell-shading.\nUr c’hoari a-feson eo, me lâr deoc’h ma plij deoc’h c’hoarioù a gont un istor kentoc’h eget traoù all. Ret eo kaout c’hoant bezañ spontet/fromet ivez evel-just. O c’hortoz emaon aze, n’ouzon ket ma krogin an eil bloavezh diouzhtu pe ma c’hortozin evit c’hoari d’am lusk(ur rann bemdez?!)…\nC’hoari da bellgargañ (pe e stumm boest evit reoù zo) war Mac, PC, iOS, Kindle Fire HDX, Ouya, Ps3, Ps Vita. Diorroet hag embannet gant Telltale Games, a-hed ar bloavezh 2012. PEGI 18+\nUl lodenn ouzhpenn a zo da brenañ ma fell deoc’h anvet 400 days, da bellgargañ hepken. En DLC-se e vo pemp rannig gant pemp tudenn disheñvel. Mont a ra en-dro dres evel ar c’hoari The Walking Dead. Tremen a ra an traoù e korf 400 devezh (anat deoc’h) e lec’hioù disheñvel, ul liamm a vo avat ha sañset e tispleg traoù ‘zo evit an eil bloavezh (e gwirionez dibaboù zo en do ul levezon, tudennoù ‘zo a vo gwelet en-dro marteze). Dister a-walc’h ‘m eus kavet an DLC. N’am eus kavet na fromus na dedennus. Re verr e oa pep rann evit kavout plijus an tudennoù pe en defe hon dibaboù ul levezon gwirion war ar pezh a dremeno. Dipitus bras neuze dreist-holl e seblant din arguzenn “ul levezon en do evit an eil bloavezh” bezañ un arguzenn evit gwerzhañ ha n’eo ket kement-se evit kalite an hollad. Ma… Lodenn ouzhpenn da bellgargañ gant memes binvioù, abaoe an 3 a viz Gouere 2013. Diorroet hag embannet gant Telltale Games, PEGI 18+\nThis entry was posted on Ebrel 7, 2014 at 6:43 g.m. and is filed under C'hoarioù video with tags gwad, marv, muntr, Stadoù-Unanet.\tYou can follow any responses to this entry through the RSS 2.0 feed. You can leave a response, or trackback from your own site.\nUr respont to “The Walking Dead (bloavezh 1) + 400 days”\n[…] ar santad ‘m eus bet o sellet ouzh ar bomm-bruderezh, eus ar frazenn “Gone Home meets The Walking Dead… wih time travel”. A! Aha! Ahaha! “Shut up and take my money” evel ma vez […]


Pajenn:Morvan - Buez ar Zent, 1894.djvu/56 - Wikimammenn\nPajenn:Morvan - Buez ar Zent, 1894.djvu/56\n19 a C’henver\nsant kanut, roue ha merzer\nann naontekved devez a viz genver\nKanut a ioa mab da Zuenon, roue ann Danemark. Enn amzer ma oa c’hoaz bugel, ann holl a remerkaz he feiz, he zevosion hag he furnez, hag ar vertuziou-ze ne rejont nemed kreski gant ann oad ha dre ann deskadurez kristen a oue roet d’ezhan.\nO veza bet lakeat da roue er bloaz 1080, goude maro he dad hag he vreur kosa, e c’hounezaz viktoriou braz var ar boblou divar dro ; ar re-ma a ioa c’hoaz gouez ha paian, hag a rea kalz drouk d’he zujidi. Goudeze e poaniaz da c’hounit ar boblou-ze da Jezuz-Krist, hag e kasaz d’ezho misionerien evit ho c’helenn var guirioneziou ar feiz ; rak ar pez a glaske da genta e peb tra oa gloar Doue ha silvidigez ann eneou. Pa zistroaz d’ar gear goude m’oa echu ar vrezel, e lakeaz he gurunenn ebarz treid Jezuz stag ouz ar groaz, hag ec’h en em voestlaz he-unan gant he holl rouantelez da Roue ar rouaned ha da Vestr ann holl vistri euz ann douar.\nNeuze e reaz sevel eur maread ilizou, kouenchou hag hospitaliou nevez, hag e stagaz outho leveou ha douarou gant eur guir largentez a roue. Rei a eure zoken he gurunenn da iliz Rosklit. Hogen, n’e ket eaz gouzout pegement a dalie ar gurunenn-ze ; mes ar Zant a lavare e tlie ann traou a briz beza e ti ann Aotrou Doue kentoc’h eged e paleziou ar brinsed. C’hoant en doa e vije traou kaer enn ilizou evit ma teuje ar bobl da garet muioc’h ar relijion hag ann offisou.\nKanut a goumprene ervad n’euz ket brasoc’h mirit evit ann den eged o veza treac’h d’ezhan he-unan. Setu perak e poanie heb ehana da lakaat he gorf da zuja d’ar spered. He gastiza a rea gant eur jadennik houarn en doa evit ann dra-ze, ha dindan he zillad all e touge bepred eur c’houriz reun. Ouspenn-ze, e iune aliez, e tremene bem-\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/56&oldid=137781 »


Pajenn:Marigo - Buez ar Saent.djvu/239 - Wikimammenn\nPajenn:Marigo - Buez ar Saent.djvu/239\nant bras, a renonças d’an oad a c’huezec vloaz da c’hloar ar bed, d’an oll enoriou ha d’an esperançou caër a elle caout, evit heulia ar mouvamant eus ar c’hraç pehini en inspire da vont en deserz. En em retira a eureu var Menez Sina dindan direction un Hermit santel, pehini, o caout ennan ur c’hoanteguez vras da zisqui, an docilite eus ur c’hrouadur, ar simplicite eus un ene pur, hac un oboissanç parfet, a reas dezàn e ber amser avanç meurbet en hent eus ar berfection. Goude maro e Zirector santel, en em lequeas er Gouent, ha ne songeas nemet d’en em aquita eus e zever er fæçoun ar parfeta.\nPetra bennac ma o devoa Religiuset Menez Sina un Abad pehini a goumande var an oll Hermitet eus a Zeserz an Arabii, ha ma o devoa ur Gouent var ar Menez, an darn-vuya gouscoude anezo a veve ebars Hermitaichou separet.\nSant Yan Climaaq en em retiras ive en un Hermitaich, e pelec’h e praticas epad an daou-uguent vloaz yuniou ha mortificationou quen dreist-ordinal ma oue hanvet Æl an Deserz. E Oræsoun a oa casi continuel, ha lavaret a eller ez eo ispicial ebars er gontemplation eus ar Berfection divin hac eus a Visteriou hor Religion e receve digant Doue ar sclerigen dreist ordinal-ze, pehini e deus græt e gonsideri evel unan eus an Doctoret ha Tadou santel an Ilis.\nO veza bet choaset evit Superior hac Abad eus an oll Religiuset a Venez Sina, e tescas dezo querzet gant couraich en hent eus ar berfection, quen dre e exempl quen dre e instructionou, ha dre voyen ul Levr admirabl pehini a gomposas, hac en deus evit Titr : Squeul an Eê.\nGoude beza gouarnet e Religiuset epad pevar bloaz e teuas ,d’en em zisober eus e Garg evit songeal hebquen er moument eürus pehini a dlie e unissa gant Doue ; ha leun a vertuz hac a vilidou e varvas er bloaz 605, e-tro an oad a bevar-uguent vloaz.\nPa edo ar Sant-mâ var ar poent da renta e Ene, an Abad da behini en devoa roet e Garg, er pedas gant cals a zaelou da obteni evit-àn digant Doue, ar\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/239&oldid=134343 »


Ronan Tremel - Wikipedia\nRonan Tremel (pe Ronan Dremel gant ar c'hemmadur boas e Treger) zo un emsaver breton genidik eus bro-Dreger.\n3 Kelenner brezhoneg e Pariz\n4 An distro da Vreizh\n7 Notennoù ha Davennoù\nGanet e Kawan d'an 8 a viz Genver 1942 e voe desavet e brezhoneg betek an oad a 5 bloaz. D'ar c'houlz-se e tilojas an tiegezh da Bariz ma oa bet kavet labour gant e dad. Diwar neuze e voe komzet galleg ouzh ar paotrig ha buan a-walc'h a voe ankounac'haet ar brezhoneg gantañ. Abred-tre e voe emskiantek ouzh e zibarelezh ha pa c'houlenne ar mestr-skol gant ar skolidi estren sevel en o sav e save Ronan vihan asambles ganto. D'e 14 vloaz e c'houlennas groñs ouzh e dud e vefe komzet brezhoneg outañ, a-hend-all ez afe kuit eus ar gêr emezañ. Sentet e voe outañ ha diwar neuze e teuas ar brezhoneg da vezañ yezh an tiegezh.\nStudier e voe war ar saozneg ha d'ar c'houlz-se e teuas da vezañ e karg eus skourr Breizh ar C'hevre Keltiek. D'ar c'houlz-se ivez e teuas da vezañ ezel eus an F.L.B. "araokour" e fin ar bloavezhioù 60. Kontet en deus Jean Bothorel penaos en doa graet anaoudegezh gantañ ha peseurt taolioù o doa kaset da benn asambles o-daou en anv an F.L.B. E mizioù Genver ha C'hwevrer 1969 e voe harzet un tri-ugent bennak a vretoned, Ronan Dremel en o zouez, war zigarez e c'hellent bezañ ezel eus an FLB. Kaset e voent da toull-bac'h ar Santé da Bariz da vezañ goulennataet. Kregiñ a rejont diouzhtu gant un harz-debriñ a badas tri devezh a-raok ma voent aotreet da gaout un alvokad. Goude an atersadenn-se e voe lezet Ronan Dremel da vont gant lounezhi gwalleget.\nKelenner brezhoneg e Pariz[kemmañ | kemmañ ar vammenn]\nE-tro ar bloavezhioù 70 ha 80 e tapas brud evel kelenner brezhoneg e liseoù bro-Pariz. Savet en doa stajoù brezhoneg d'ar pevarlamm, stajoù brezhoneg war ar maez e bro-Dreger ha bro-Gwened, stajoù brezhoneg e Lille, Brusel, Orleañs. Kemer a reas perzh e stourmoù al luskad Stourm ar Brezhoneg adal ar penn kentañ e 1984. E 1989 eo kenurzhiet gantañ aloubadeg burevioù sevenadurel Kannati Frañs e Brusel evit klemm a-enep da bolitikerezh ar gouarnamant gall ouzh ar brezhoneg.\nE 1989 eo anvet da rener Diwan kent bezañ difredet nebeut goude abalamour d'un dizemglev gant Burev ar gevredigezh. Perzh a gemer ivez e labourioù Servij ar Brezhoneg e Skol-Uhel ar Vro a zeuio war-lerc'h da vezañ Ofis ar Brezhoneg e 1999. E Kuzul-merañ an Ofis eo chomet etre 1999 ha 2009. E Poc'hêr eo anavezet evit bezañ krouet ar gevredigezh dastum troioù-lavar Spered ar Yezh a ra ul labour dastum kostez Speied dreist-holl. Goude un dizemglev gant an izili eo bet rediet da zilezel e garg a brezidant ha krouet en deus ur gevredigezh all Eostiñ Spered ar Yezh e-pad ar bloavezhioù 2000. Jean Jaffrennou hag Ifig Rémond a gemeras e lec'h e penn ar gevredigezh Spered ar Yezh goude-se.\nLangues opprimées et identité nationale – Kasetenn 9, Levraoueg Skol-veur Pariz 8 (Sant-Deniz, Bro C'hall), Kendiviz dalc'het eus an 20 d'an 21 a viz Genver 1984, La situation française : régions ou minorités ? gant Henri Giordan, Penn ar c'hendiviz (11 munutenn), Le breton aujourd'hui gant Ronan Tremel (17 munutenn), Le breton demain gant Hervé Le Bec (28 munutenn)\nRadio Kerne, abadenn Teñzor ar Brezhoneg gant Ronan Tremel\n↑ Jean Bothorel, Un terroriste Breton, Calmann-Lévy, 2001 (ISBN 270213209X)\n↑ Peter Berresford Ellis, The Celtic Revolution, Y Lolfa, 1983, p.69 (ISBN 0-86243-096-8)\nAdtapet diwar « https://br.wikipedia.org/w/index.php?title=Ronan_Tremel&oldid=1630490 »\nKemmoù diwezhañ degaset d'ar bajenn-mañ d'an 25 Meu 2015, da 17:15.


Hans Egede gant Johan Hörner\nHans Egede (31 a viz Genver 1686 - 5 a viz Du 1758) a oa ur misioner luterian norvegat, lesanvet Abostol Greunland.\nGanet e oa bet en Harstad, e hanternoz Norvegia ha mont d'ober e studioù da Gopenhagen ma tapas un diplom war an doueoniezh. E 1707 ec'h eas da bastor en inizi Lofoten hag e timezas da Gertrud Rask.\nE Lofoten e klevas kaoz eus an trevadennoù viking e Greunland ha na oa ket bet keloù anezhe abaoe kantvedoù. Goulenn a reas e aotre digant Frederik IV, roue Danmark, da vont di evit klask war-lerc'h diskennidi an drevadennerien ha staliañ ur mision. Goude bezañ bet an aotre e savas ur gompagnunezh (Det Bergen Grønlandske Compagnie) ha d'an 2 a viz Mae 1721 ec'h eas kuit asambles gant e wreg, o fevar bugel ha daou-ugent trevadenner all, diouzh Bergen.\nNe gavas diskennad ebet eus an drevadennerien gent ha kregiñ a reas da avielañ an Inuit a oa eno. Evit-se e teskas greunlandeg. E 1728 e savas Godthåb (Nuuk hiziv). Goude marv meur a drevadenner gant ar skorbut e c'houlennas roue Danmark e tistrofent d'ar vro. Egede a zivizas chom e Greunland gant e familh hag un nebeud moraerien. E 1734 e reas ar vrec'h he reuz en drevadenn ha gwreg Egede a varvas ganti e 1735. Distreiñ a reas da Danmark evit beziañ anezhi ha leuskel e vab henañ, Paul, da genderc'hel gant e labour en enezenn. Mervel a reas e Falster e 1758.\nAdtapet diwar « https://br.wikipedia.org/w/index.php?title=Hans_Egede&oldid=1829190 »\nKemmoù diwezhañ degaset d'ar bajenn-mañ d'an 18 C'hwe 2019, da 11:30.


Jord Cochevelou - Wikipedia\nTelenn grennamzerel, bet d'ar rouanez Mari Stuart.\nTelenn arnevez e Kanada.\nGeorges Cochevelou, pe Jord Cochevelou (Pariz 1889-Pariz 1974), ebenour, luder ha soner, a oa tad da Alain Cochevelou (Alan Stivell). Genidik e oa e dad eus Gourin hag e vamm eus Pondi. Savet e oa bet Jord e Pondi, ha skoliataet er gêr-se, ha goude e Gwened hag e Santez-Anna-Wened.\nEvel Gildas Jaffrennou e oa dedennet-bras Georges Cochevelou gant an telennoù liesseurt a gaved e Kembre, Bro-Skos hag Iwerzhon betek c'hoantaat reiñ lañs ha brud dezhi war an douar-bras (komz a ra e vab eus "azginivelezh" evit a sell Breizh). Sevel a reas e delenn gentañ e deroù ar bloavezhioù 1950. E deroù ar bloavezhioù 1960 e savas an delenn gentañ gant kerdin metal, hag a zeuio ken brudet a drugarez d'e vab er bloavezhioù 1970.\nVefa de Bellaing, Dictionnaire des compositeurs de musique en Bretagne, 1992, p. 131,\nAdtapet diwar « https://br.wikipedia.org/w/index.php?title=Jord_Cochevelou&oldid=1922410 »


Journal de Renaud Camus, lundi 13 mars 2017\ncréée le mardi 14 mars 2017, 11 h 38Plieux, lundi 13 mars 2017, une heure moins vingt du matin (le 14). Comme c’est agréable, d’être libéré de l’urgence, pour une fois ! Il y a des mois et ~~~~~-~~~~~ ~~~~ ~~~~~~~ ~~~~ ~~~~~ ~~~ ~~’~~~~~~ ~~~~ ~~~~~~~ : ~~~~ ~~~ ~~~~~~~ ~~ ~~~~~~ dans des délais ~~~~~~~~~~~~ ~~~~~~~~~, ~~~~ ~~’~~~~~~~~~~ ~~ ~~~~~~~ ~~~~~~~ ~~~~~~~~~ ~~~~~~~~~~, ~~~~ ~~~ ~~~~~~~~~ ~~ ~~~~~~~~ ~~~ ~~~~~. ~~’~~~~~~~~~ ~~~ ~~~~~~~~~ ~~~~~~~~~~ ~~~~ ~~~~~~, ~~~~~ ~~~~ ~~~~~~ ~~~~~ ~~~~~~ vécu, comme un ~~~~~~~~~~~ ~~~~~ ~~~ ~~~~~~~~~. ~~’~~~ ~~~~ ~~~~~ ~~~ ~~~~ ~~’~~~~~~ ~~ ~~~~~, ~~’~~~ ~~~~~ ~~~~~~~~~~~~~ ~~~~~~~ : ~~~ ~~’~~ ~~~~~~~~~~~ ~~~~~, ~~~~~ ~~~ journal, ~~~~ ~~~~~ ~~~ ~~~~~~~~ Du sens, si ~~~~~ ~~~ ~~~~~~ ~~~~. ~~~ ~~’~~~~ ~~~~ ~~~ ~~~~~~ ~~~ ~~~~~~~~~ ~~’~~ ~~~~~~ ~~’~~~~~~~~~ — ~~~ ~~~~~ si ?\nCette ~~~~~~-~~~~~ ~~’~~~ ~~~~~~~~ ~~~~ ~~~~~~~~~~ ~~~~ ~~~~~~~~~~ ~~’~~~ ~~~~~~~~~~~~ italien, de La Nazione, ~~~ ~~~~~~. ~~’~~~ ~~~~~~~ ~~~~~~ ~~~~~~~~, D, E ~~~ F, ~~ ~~~ ~~~~~ ~~~ ~~~~~~ ~~~ Dictionnaire ~~~~ délicatesses. ~~~ ~~~~~~ ~~~ ~~~~~~~~~~~ ~~~ ~~~~~~~~~~~~~~~~ ~~~~ photographies pour un ~~~~~~ En Lomagne, ~~~~ ~~~ ~~~~~~~ ~~~~~~ ~~ ~~~~~ ~~~~~ ~~~ ~~~~~~~~~~~~~~ ~~~ ~~. ~~~~~~, ~~~~~~~ ~~’~~~ ~~~~~~~~~~~ ~~~~~~ ~~~~~. ~~~~~~~~~~ ~~’~~~~~~~~~~~ ~~~~ ~~~~~~~ ~~~~ ~~~ ~~~~~~~~~ mélancolique, ou plus ~~~~ ~~~~~, ~~~~~~ ~~~~ ~~~~~ : ~~~~~~~~~~~~~, ~~~~~~~~~~, ~~~~~~~~~~~~, ~~~~~~~~~, ~~~~~~~~~, ~~~~~~~~~~ — ~~~~~ ~~~~~ ~~~~~~~~~, ~~~ ~~~~~~~~ ~~’~~~~ ~~~~~~~~ ~~~~~~~~~~~, ~~~ ~~~~ ~~~~~~~~. ~~’~~~ ~~~~~ ~~ ~~~~~~~~~~~ les clichés de ~~’~~~~~~ ~~~~~ : ~~~~~~~~~~~ ~~~’~~~ ~~ ~~~~~~~ ~~~~~, ~~~~~~~~ ~~~~~ ~~~~ ~~~~~~~~~~, ~~~~~~-~~~~~~, ~~~~~ ~~~~~~~, ~~~~~~~~~~~~ ~~~~~~~~ ~~~~~~ ~~~’~~~ ~~’~~ ~~~~ ~~~~~~~ ~~~ ~~~~~~~~, ~~~~~~~~~ ? ~~~~~ ~~ ~~~~~~~, rien n’a changé : ~~~~ ~~~~~~~ ~~~~~~~~~~ ~~~ ~~~ ~~~~ ~~’~~~ ~~~~~~. ~~’~~~ ~~~~~~~~~ ~~~~~~~~ ~~’~~~~~~~~. ~~’~~~~~ ~~~~ ~~~ ~~~~~~. ~~~~~ ~~~~~ ~~~~~~~~~ ~~~~~~~~~~, ~~~~~ ~~~ ~~~~~ ~~’~~~~~~~~~ ~~~ ~~~~~~. ~~~~~ ~~~~ dans tous les ~~~~~~~~~~~, ~~~~~~ ~~~ ~~~~~~~~~~~ ~~~~~~ ~~~~ ~~~~~~~~ ~~~~~ ~~~~~~~~, ~~~~~~. ~~~ ~~~~~~~ ~~~~ ~~’~~~ ~~~~~ ~~~~~ ~~~~~~~ ~~~~ ~~~~~~~ : Le ~~~~~ ~~~ l’Heure, L’Arrière-Pays, Paysages préposthumes.\nvoir l’entrée du lundi 13 mars 2017 et son image dans Le Jour ni l’Heure


Skol Gouren Pondivi\nTouiñ a ran gouren gant lealded, heb trubarderezh na taol fall ebed ewid ma enor ha heni ma bro. En testeni a ma lealded hag ewid heuliañ kustum ma hendadoù, ma dorn ha ma jod a gennigan da ma c'henvreur.\nKorn Gouren en ur c'hlass diwyezheg\n(Sant-Gwigner ba Pleuwigner)\nOrin ar gevredigezh\nSkol Gouren Pondivi zo bet savet war-dro mis Genveur e 1998. Klassoù diwyezheg zo e Pondivi er skolioù publik Kinivet ha Jul Ferry (Diw Yezh) hag er skol brevez Sant-Joseb (Dihun). Kerent zo o doa soñjet neuse sevel ur gevredigezh ewid lakaad ar vugale-se da c'houren war ar pallenn.\nSevenadur ar Gouren\nTouadell ar gourenour\nUr roched wenn hag ur bragoù du. War ar roched e vez kavet skouedig gourenerion Breizh. Alies e vez gwelet ar skouedig-se war ar c'hirri-tan. Divot e stourm ar c'hourenerion. N'eus merk-live ebed gete.\nAn skeuliad tegnikel :\nEizh rannig zo en oll. Ged ur niverenn hebkén e vez merket peb rannig, da skwer : an eizhvet rannig. Ur skritell vraw a ziskouez an oll rannigoù ged tressadennoù (50 L) .\nTitouroù ewid gouren (2000 - 2001)\nEwid an oad-gour : digor e vez ar pallenn beb merc'her etre 19 e ha 20 e 30 e sal Kerjalod ba Pondivi. Pris ar skodenn : 500 L ewid ar blead. Tanguy eo ar gourdonour.\nTitouroù ewid gouren (1999 - 2000)\nEwid an oad-gour : digor e vez ar pallenn beb sadorn etre 14 e 30 ha 16 e 30 e sal Kerjalod ba Pondivi. Pris ar skodenn : 500 L ewid ar blead. Kevin eo ar gourdonour.\nLive ar pallenn\nBremañ e ver é teskiñ ar rannigoù 1, 2, 3,4 da lâred eo an taol korn revr, ar vriad a-raog, ar vriad kostez hag an taol dreist unan a-dreñv, taol peron dre zindan, taol samm meliner, taol dreist a-raog, kliked a-raog. Chom a ray da zeskiñ : an taol peg sav, ar vriad a-dreñv, ar c'hliked a-dreñv, an toal bis troad kostez, an taol bis troad, ar wintadenn a-dreñv, ar c'hrog da zont, an heol vras.


Pajenn:Riou - Troiou-kamm Alanig al louarn I.djvu/19 - Wikimammenn\nPajenn:Riou - Troiou-kamm Alanig al louarn I.djvu/19\nmerc’h a oa ganet d’in. Bugale gaeroc’h ne vez ket kavet war an douar. Mai-Graag, va gwreg, he doa dozvet anezo en hañv tremenet. Yac’h e oant, hag ar vuhez a vousc’hoarze d’ezo. O zreidigou a ziskrape ken brao ar gouzilh e porz ar vereuri ! Disoursi e vevent eno. Eur voger uhel, savet en-dro d’ar porz, a ziwalle anezo diouz an dreitourien, ha daou vell ki bras, gant karantez evit va bugale, a veze atao war evez e toull an nor.\n« Ne blije ket da Alanig, al laer, gwelout ac’hanomp o veva ken eürus. Bemnoz e teue da selaou, da gantren en-dro d’ar voger, ha da sellout dre zindan an nor. Eur wech avat e voe gwelet gant ar chas ! A, neuze, e c’hellit kredi, e redas kuit, ar pez a c’hellas mont ! Degouezout a reas d’ezañ beza tizet ganto hag ober anaoudegez gant o dent lemm. Siouaz d’imp ! Ne oa ket bet lazet ! Evelato, goude\nAdtapet diwar « https://br.wikisource.org/w/index.php?title=Pajenn:Riou_-_Troiou-kamm_Alanig_al_louarn_I.djvu/19&oldid=143386 »


Llansantffraed-yn-Elfael - Wikipedia\nLlansantffraed-yn-Elfael (skrivet Llansantffraed-yn-Elwel e saozneg) zo ur gêriadenn vihan hag ur barrez eus kreiz Powys, e Kembre.\nEmañ e kumuniezh Glasgwm, un tammig er biz da gêr Llanfair-ym-Muallt.\nEr Grennamzer e oa e kantrev Elfael, en tolead Rhwng Gwy a Hafren ("etre Gwy ha Hafren"). Alese e teu an anv, evit lakaat kemm etre ar gêriadenn-se ha re all anvet ivez diwar santez Ffraed pe Ffraid (Santez Berc'hed).\nAdtapet diwar « https://br.wikipedia.org/w/index.php?title=Llansantffraed-yn-Elfael&oldid=1672178 »\nDernière modification le 24 Du 2015, à 21:00\nKemmoù diwezhañ degaset d'ar bajenn-mañ d'an 24 Du 2015, da 21:00.


Philippe Noiret, 1añ Here 1930, 23 a viz Du 2006 (Pariz), a oa anezhañ un aktour gall brudet. Graet en deus filmoù a bep seurt. Gouestlet en deus e vuhez d'ar sinema ha dreist-holl d'ar fentc’hoari.\n2.1 Bloavezhioù 1950\n2.2 Bloavezhioù 1960\nGanet eo en Enez en ur familh kenwerzhel vihan. Ar-lerc’h bout c’hwitet 3 gwezh ar vachelouriezh e tilez ar studioù ha kemer a ra kentelioù Arzoù fromus get Roger Blin e Pariz. Ar-lerc’h ez a da greizenn fromus ar c’hornôg e-lec’h ma ya e darempred get ur c’homedian, aktour, leurennour ha filmaozour Jean-Pierre Darras. A-benn ar fin e kendrec’h an obererour fromus Henri de Montherlant Philippe Noiret da vout da gomedian. Diwar neuze e ouestlo e vuhez d'ar fentc’hoari, d'ar c'hoariva ha d'ar sinema.\nC’hoariet en deus e-barzh muioc’h eget 100 film. Rolloù pouezus en deus bet da skouer e-barzh “Tad ha mab”, “Tasmant get ur bleinour” ,“ Ar re vrein”, “An Afrikan” pe c’hoazh “Roue ar farsadenn”...\n1951 : Olivia, sevenet gant Jacqueline Audry,\n1952 : Agence matrimoniale, gant Jean-Paul Le Chanois (rann un tremeniad),\n1955 : La Pointe Courte, gant Agnès Varda (ar gwaz).\n1960 : Zazie dans le métro, gant Louis Malle (Gabriel)\n1960 : Ravissante, gant Robert Lamoureux (Maurice)\n1961 : Le Capitaine Fracasse, gant Pierre Gaspard-Huit (Matamore)\n1961 : Tout l'or du monde, gant René Clair (Victor Hardy)\n1961 : Le Rendez-vous, gant Jean Delannoy (an enseller Maillard)\n1961 : Le Crime ne paie pas, gant Gérard Oury (Monseigneur Hughes)\n1961 : Comme un poisson dans l'eau, gant Andre Michel (Lucien Berlemont)\n1961 : Amour célèbres, gant Michel Boisrond (Louis XIV ("Lauzun"))\n1962 : Thérèse Desqueyroux, gant Georges Franju (Bernard Desqueyroux)\n1962 : Le Mal court, gant Alain Boudet (Parfait XVIII)\n- 1962 : Priz ar jubennerezh - 1976 : Kaezar an aktour gwellañ evit “Ar gozh fuzuilh” - 1990 : Kaezar an aktour gwellañ evit “Ar vuhez ha netra arall” - 2005 : Marc’hegour al lejion a enor - 2006 : loread ar briz Henri-Langlois eus Vincennes\nAdtapet diwar « https://br.wikipedia.org/w/index.php?title=Philippe_Noiret&oldid=1993785 »\nKemmoù diwezhañ degaset d'ar bajenn-mañ d'an 17 Mae 2022, da 12:51.


Le Télégramme - Spered ar vro - Arno Abdul-Sater. Energiezh ha sioulder an emganner\nArno Abdul-Sater. Energiezh ha sioulder an emganner\nPublié le 23 mai 2019 à 07h00\nArno Abdul-Sater a ro kentelioù arzoù- emgann en Naoned ouzhpenn d’e vicher stummer e brezhoneg e Skol an Emsav.\nOuzhpenn bezañ stummer war ar brezhoneg eo Arno kelenner war an arzoù-emgann : reiñ a ra kentelioù ingal en Naoned, en ur c’hortoz dont da vezañ kelenner a-vicher, un deiz bennak.\n« Evel poultrenn a vefe chomet war al leur e vez dispignet energiezh da gempenn an ti. Met ur wech graet an dra-se, pep tra zo sklaer ha gounezet e vez neuze energiezh en-dro », a zispleg Arno Abdul-Sater. Ur skeudenn vrav diwar-benn an nerzh a vez gounezet dre ober arzoù-korf, evel ma vez graet gant Arno abaoe bloavezhioù. Karget-mat eo implij-amzer an den : kelenner war ar brezhoneg eo evit Skol an Emsav, etre An Naoned ha Roazhon. Ur wech echu an devezh e ro Arno kentelioù war an Qi Qong, Leung Sheung, Wing Chun ha Wushu teir gwech ar sizhun en Naoned. Kinnig a ra kentelio e galleg hag e brezhoneg dre ar gevredigezh « Yezhoù ha Yec’hed » bet krouet gantañ. « Tri staj ar bloaz e pep diskiblezh a vez aozet ganeomp », emezañ. Ha n’eo ket echu : heuliañ a ra ivez ur stummadur micherel evit dont da vezañ kelenner war an Qi Qong, gant kentelioù-noz ha stajoù e-leizh. « Gant David Davila e teskan Wing Chun bremañ. Reiñ a ra startijenn ! Seul vui e pleustrer, seul vui e vez treuzfeurmet ar c’horf », emezañ laouen.\nBet e bro Sina\nEmañ daoulagad du Arno o lugerniñ. Un dremm sirius zo gantañ met fent zo ennañ war un dro. Ur sapre hent zo bet graet gant an den evit kavout ar pezh a oa o klask. « Krog e oan gant ar c’hung-fu, da 18 vloaz p’edon o chom e Roazhon. Gwelet em boa ur skritell evit ur gentel hag evel-se eo bet lañset an afer », a gont Arno. « Yves Dantec eo bet ma mestr kentañ war ar c’hung-fu. An eil eo bet William Cheung, hag ur mestr all anvet Keith Young. D’ar mare-se e oan o chom hag o labourat e Melbourne, en Aostralia ». Bet eo Arno o veajiñ betek Shanghaï zoken, da glask un hent hengouneloc’h.\nE-pad pell en deus Arno Abdul-Sater gellet labourat hanter amzer ha mont da veajiñ an hanter eus ar bloaz. N’eo ket posupl ken bremañ, met raktresoù e-leizh zo gantañ memestra : « c’hoant am eus da bediñ tud bro Sina da zont da Vreizh, Ur staj Wushu hengounel hor boa aozet gant un diskennad eus ur skol Shanghaï. Plijout a rafe din reiñ Breizh da vezañ anavezet gant tud bro Sina, krouiñ liammoù etrebroadel ». A-drugarez d’e stajoù e meur a vro e komz Arno un tamm sinaeg ha desket en deus ivez un tamm spagnoleg nevez zo. Bremañ e plijfe dezhañ deskiñ ivez arabeg, yezh e dad. Hennezh a oa bet ganet e bro Liban, ha ranket en doa kuitaat e vro abalamour d’ar brezel. « Koshaat a ra ha plijout a rafe din deskiñ arabeg, evit ma vefe treuzkaset an dra-se din », eme Arno. E eil anv bihan eo « Jamal ». Ur veaj all da zont, marteze, war-zu broioù ar reter-tostañ an taol-mañ !\nArzoù-emgann : arts martiauxArzoù-korf : arts corporelsDiskiblezh : disciplineDiskennad : descendantReter-tostañ : Proche-Orient.\nArno Abdul-Sater a un emploi du temps bien chargé : en plus de son poste de professeur de breton pour adultes au centre de formation de Skol an Emsav, il donne des cours d’arts martiaux à Nantes trois fois par semaine et continue de se former de son côté, le reste du temps. Arno avait découvert le kung-fu à 18 ans et a voyagé durant une longue période pour approfondir ses connaissances, jusqu’en Australie et en Chine. Aujourd’hui, il a même commencé une formation professionnelle pour devenir enseignant de qi qong.


Profet ez eus bet d’ar skolaj ur banell nevez. Trugarez vras d’ar familh.\nSkignadenn "Open the Border"\nDilun tremenet 'oa deuet Mikael Baudu hag Arnaud Vannier a-benn diskouez d'ar skolajidi 4re ha 3de klas an teulfilm sevenet ganto : Open the border ("digorit an harz"). Tro o deus bet an daou Vreizhad da heuliañ e-pad meur a viz divroidi...\nGOUEL 20 VLOAZ AR SKOLAJ - SADORN 17/06/2017\nSetu programm an devezh : 3e - 5e30 : Tournamant sport. 5e30 : Anvet 'vo levraoueg ar skolaj "Levraoueg Martial Ménard". 6e : Banne ha krampouezh-silzig dirak ti an holl Penharz (an Dachenn wenn) gant ar fañfar, kanaouennoù ar skolajidi,...\nBeaj da Vro Euskadi\nEvel kustum eo bet an dredeidi kastilhanegerien o veajiñ e Kreisteiz Euskal Herria (Bro Euskadi), kostez Arrasate, e proviñs ar Gipuzkoa. Un drugarez da eskemm, e kastilhaneg, gant skolajidi divyezhek all, kar d'o bro ha d'o yezh int...\nPlijadur zo e-leizh gant ar vugale amañ, dispar eo ar skipailh ha brav-kenañ al lec'h. Staliet mat emaomp holl, mat ar boued, n'eus ket bet re a sotonioù... Mat pep-tra ! Sportoù a-bep seurt a zo bet, c'hoarioù, sketchoù, kentelioù...


26 a viz Genver 1925 (83 bloaz)\nShaker Heights, (Stadoù-Unanet)\n2.1 Evel aktour\n2.3 Evel senarioer\n2.4 Evel produer\n2.5 Evel eilproduer\nPaul Newman a oa bet ganet d'ar 26 a viz Genver 1925 e Cleveland en Ohio. Yuzev alaman e oa e dad ha katolik e oa he mamm, a oa-hi a orin hungarat. Hennezh a rae ur Yuzev anezhañ eñ e-unan. Kemer a reas perzh e brezel ar meurvor Habask etre 1941 ha 1945. Gloazet e oa bet ha difennet e oa bet outañ ober sport. Setu perak en em ouestlas d’ar c’hoariva. Da gentañ en doa studiet an arz dramatek e skol an arzoù dramatek Yale, da c'houde en Actor's Studio e New York, gant Lee Strasberg. Ha setu eñ nebeut amzer goude da vont war al leurenn e Broadway da c’hoari pezhioù evel “Picnic” (1953) pe “The desperate Hours” (1955). Deuet e oa brud warnañ gant ar pezhioù-se.\nAdalek 1954 e krog da c’hoari evit filmoù. “The Silver Chalice”, bet sevenet gant Victor Saville, eo anv e film kentañ.\nPlijet e oa bet an dud gantañ er filmoù "The Left Handed Gun”, sevenet gant Arthur Penn (1957), “Cat on a Hot Tin Roof hag “Exodus” (1960).\nE 1961 en doa c'hoariet er film "The Hustler”. Adc’hoari en doa graet roll e dudenn er film “The Color of Money”, sevenet gant Martin Sorsese (1986). Gant “The Color of Money” e voe enoret Paul Newman gant Oscar an aktor gwellañ en ur roll kentañ.\nFilmoù pouezus all zo e filmografiezh : “Cool Hand Luke” (1967), “Butch Cassidy and the Sundance Kid” (1969), The Sting (1973), The Towering Inferno (1974), “Fort Apache the Bronx” (1981), “The Verdict'” (1982).\nAdalek 1959 e voe dedennet Paul Newman gant ar seveniñ filmoù. Kregiñ a reas seveniñ ur film berr : On the harmfulness of tobacco”. Da c’houde e kendalc’has war an hent-se gant “Rachel, Rachel (1968). “The Effect of Gamma Rays on Man-in-the-Moon Marigolds (1972), “The Glass Menagerie” (film 1986).\nE miz Kerzu 1949 en doa dimezet gant Jackie White. Chomet e oant dimezet betek 1958 ha 3 bugel o deus bet : Scott (1950-1978), Suzan (1953) ha Stéphanie (1954).\nE 1958 e timezas gant an aktourez Joanne Woodward, bet anavezet gantañ pa oa oant o c'hoari ar film The Long, Hot Summer. Pilet o deus ur rekord o-daou : ar c'houblad dimezet o doa bevet ar pellañ amzer asambles e Las Vegas. Teir merc'h o deus : Elina-Teresa (1959), Melissa-Stewart (1961) ha Cela-Olivia (1965).\nUr Golden Globe Award en doa bet evit "Rachel, Rachel" e 1969 hag Oscar an aktour gwellañ e 1986 evit ar roll c'hoariet gantañ e “The Color of Money, sevenet gant Martin Scorsese.\nOuzhpenn c'hoari er filmoù en doa pledet Paul Newman gant obererezhioù a garitez a bep seurt. Krouet en doa, da skouer, ur merk boued (Newman’ Own) a veze roet ar gounidoù da aozadurioù a garidez evit ar vugale. Aozañ a rae kampoù evit degemer ar vugale klañv gant ar c’hrign-bev ha reiñ a rae arc’hant d'ar c'hreizennoù a zegemer an dud klañv gant an dramm hag an alkool.\nE 1968 e oa deuet da vezañ dileuriad Kendivizad Demokratel Chicago evit Connecticut. Kemeret en doa perzh ivez e koulzadoù kabaliñ Eugene McCarthy hag ivez er prezegennoù war an dizarmerezh nukleel a veze aozet gant McGovern.\nA-bouez e oa bet ivez ar roll c’hoariet gantañ evit stourm a-enep an dramm. Evit gwir, krouet en doa, asambles gant e wreg, an “diazezadur Scott Newman evit derc'hel koun eus e vab aet da Anaon abalamour d'ur rezoenad. Skoazellañ a rae al luskadoù difenn ar gwirioù keodedel ivez.\nAnavezet e oa Paul Newman peogwir e ouestle amzer hag arc'hant er sportoù kirri. Perc’henn e oa evit darn war ar marchosi sport Newman/Haas/Lannigan Racing.\nE miz Mae 2007 en doa lakaet da c'houzout e paoueze da c'hoari er filmoù dre ma oa klañv gant ar c'hign-bev. .\nMarvet eo d'ar 26 a viz Gwengolo 2008. 83 bloaz e oa. ans en e di e Westport e Connecticut.\n1954: The Silver Chalice, bet sevenet gant Victor Saville ma c’hoari roll « Basil ».\n1956: Somebody Up There Likes Me, bet sevenet gant Robert Wise, ma c’hoari roll Rocky Graziano.\n1956: The Rack, bet sevenet gant Arnold Laven, ma c’hoari roll Capt. Edward Worthington Hall Jr.\n1957: The Helen Morgan Story, bet sevenet gant Michael Curtiz, ma c'hoari roll Larry Maddux\n1957: Until They Sail, bet sevenet gant Robert Wise, ma c’hoari roll Capt. Jack Harding.\n1958: The Long, Hot Summer, bet sevenet gant Martin Ritt, ma c’hoari roll Ben Quick\n1958: The Left Handed Gun, bet sevenet gant Arthur Penn, ma c’hoari roll William Bonney (Billy the Kid)\n1958: Cat on a Hot Tin Roof, bet sevenet gant Richard Brooks, ma c’hoari roll Brick Pollitt.\n1958: Rally 'Round the Flag, Boys!, bet sevenet gant Leo McCarey, ma c’hoari roll Harry Bannerman\n1959: The Young Philadelphians, bet sevenet gant Vincent Sherman, ma c’hoari roll Anthony Judson Lawrence/Daneveller.\n1960: From the Terrace, bet sevenet gant Mark Robson, ma c’hoari roll David Alfred Eaton.\n1960: Exodus, bet sevenet gant Otto Preminger, ma c’hoari roll Ari Ben Canaan\n1961: The Hustler', bet sevenet gant Robert Rossen, ma c’hoari roll Eddie Felson\n1961: Paris Blues, bet sevenet gant Martin Ritt, ma c'hoari roll Ram Bowen\n1962: Sweet Bird of Youth, bet sevenet gant Richard Brooks, ma c’hoari roll Chance Wayne.\n1962: Hemingway's Adventures of a Young Man, bet sevenet gant Martin Ritt, ma c’hoari roll Ad Francis\n1963: Hud, bet sevenet gant Martin Ritt, ma c’hoari roll Hud Bannon.\n1963: A New Kind of Love", bet sevenet gant Melville Shavelson, ma c’hoari roll Steve Sherman.\n1963: The Prize, bet sevenet gant Mark Robson, ma c’hoari roll Andrew Craig\n1964: What a Way to Go!, bet sevenet gant J. Lee Thompson, ma c’hoari roll Larry Flint.\n1964: The Outrage, bet sevenet gant Martin Ritt, ma c’hoari roll Juan Carrasco\n1965: Lady L, bet sevenet gant Peter Ustinov, ma c’hoari roll Armand.\n1966: Harper, bet sevenet gant Jack Smight, ma c’hoari roll Lew Harper.\n1966: Torn Curtain, bet sevenet gant Alfred Hitchcock, ma c’hoari roll Profesor Michael Armstrong.\n1967: Hombre, bet sevenet gant Martin Ritt, ma c’hoari roll John Russell.\n1967: Cool Hand Luke, bet sevenet gant Stuart Rosenberg, ma c’hoari roll Lucas 'Luke' Jackson\n1968: The Secret War of Harry Frigg, bet sevenet gant Jack Smight, ma c’hoari roll Harry Frigg\n1969: Winning, bet sevenet gant James Goldstone, ma c’hoari roll Frank Capua.\n1969: Butch Cassidy and the Sundance Kid, bet sevenet gant George Roy Hill, ma c’hoari roll Butch Cassidy\n1970: W.U.S.A. (WUSA), bet sevenet gant Stuart Rosenberg, ma c’hoari roll Rheinhardt.\n1971: Sometimes a Great Notion, bet sevenet gant Paul Newman, ma c’hoari roll Hank Stamper.\n1972: (Pocket Money), bet sevenet gant Stuart Rosenberg, ma c’hoari roll Jim Kane.\n1972: 'The Life and Times of Judge Roy Bean, bet sevenet gant John Huston, ma c’hoari roll Judge Roy Bean.\n1973: The MacKintosh Man, bet sevenet gant John Huston, ma c’hoari roll Joseph Rearden.\n1973: The Sting, bet sevenet gant George Roy Hill, ma c’hoari roll Henry Gondorff aka Shaw.\n1974: The Towering Inferno, bet sevenet gant John Guillermin hag Irwin Allen, ma c’hoari roll an tisavour “Doug Roberts.\n1975: The Drowning Pool, bet sevenet gant Stuart Rosenberg, ma c’hoari roll Lew Harper.\n1976: Buffalo Bill and the Indians, or Sitting Bull's History Lesson, bet sevenet gant Robert Altman, ma c’hoari roll William F. 'Buffalo Bill' Cody.\n1977: Slap Shot, bet sevenet gant George Roy Hill, ma c’hoari roll Reggie Dunlop.\n1979: Quintet, bet sevenet gant Robert Altman, ma c’hoari roll Essex.\n1980: When Time Ran Out..., bet sevenet gant James Goldstone, ma c’hoari roll Hank Anderson\n1981: Fort Apache the Bronx, bet sevenet gant Daniel Petrie, ma c’hoari roll Murphy.\n1981: Absence of Malice, bet sevenet gant Sydney Pollack, ma c’hoari roll Michael Colin Gallagher.\n1982: The Verdict, bet sevenet gant Sidney Lumet, ma c’hoari roll Frank Galvin.\n1984: Harry & Son, bet sevenet gant Paul Newman, ma c’hoari roll Harry Keach.\n1986: The Color of Money, bet sevenet gant Martin Scorsese, ma c’hoari roll Fast Eddie Felson.\n1989: Fat Man and Little Boy, bet sevenet gant Roland Joffé, ma c’hoari roll Gen. Leslie R. Groves.\n1989: Blaze, bet sevenet gant Ron Shelton, ma c’hoari roll Gov. Earl K. Long\n1990: Mr. & Mrs. Bridge, bet sevenet gant James Ivory, ma c’hoari roll Walter Bridge.\n1993: La Classe Américaine, bet sevenet gant Michel Hazanavicius, ma c’hoari roll Dave, mab an Ao. Callaghan\n1994: The Hudsucker Proxy, bet sevenet gant Joel Coen, ma c’hoari roll Sidney J. Mussburger.\n1994: Nobody's Fool, bet sevenet gant Robert Benton, ma c’hoari roll Sully Sullivan.\n1998: Twilight, bet sevenet gant Robert Benton, ma c’hoari roll Harry Ross.\n1999: 'Message in a Bottle , bet sevenet gant Luis Mandoki, ma c’hoari roll Dodge Blake.\n2000: Where the money is, bet sevnet gant Marek Kanievska, ma c’hoari roll Henry Manning.\n2002: Road to Perdition, bet sevenet gant Sam Mendes, ma c’hoari roll John Rooney.\n2006: Cars, bet sevenet gant John Lasseter, ma c’hoari roll Doc Hudson.\n1972: The Effect of Gamma Rays on Man-in-the-Moon Marigolds.\n1980: The Shadow Box (skinwel).\n1984: Harry and Son.\n1987: The Glass Menagerie.\n1972: The Life and Times of Judge Roy Bean, sevecnet gant John Huston\n↑ (en)Disklêriañ a ra Paul Newman d’e familh : « Er gêr e fell din mervel »\n↑ « Marv Paul Newman, un aktour mojennel eus ar sinema amerikan », Peoplestar.tv, 27 a viz Gwengolo 2008.\nAdtapet diwar « https://br.wikipedia.org/w/index.php?title=Paul_Newman&oldid=1864641 »\nDernière modification le 31 Gen 2020, à 14:52\nKemmoù diwezhañ degaset d'ar bajenn-mañ d'an 31 Gen 2020, da 14:52.


Erbiom - Wikipedia\nUn elfenn gimiek eo an erbiom ; Er eo e arouez kimiek, 68 e niver atomek ha 167,259 e dolz atomek.\nHolmiom – Erbiom – Tuliom\nNiver atomek 68\nTolz atomek 167,259\nDasparzh an elektronoù : 2, 8, 18, 30, 8, 2\nTredanleiegezh 1,24 (Skeul Linus Pauling)\nGremmoù ionadur 1 : 589,303 kJ/mol\n2 : 1 151,069 kJ/mol\n3 : 2 194,075 kJ/mol\nSkin atomek 229 pm\nDouester (≈20 °C) 9,044 g/cm3\nTeuzverk 1 529 °C\nBervverk 2 868 °C\nTredanharzusted 860 nΩ•m (e 20 °C)\nE 1843 e voe tennet div oksidenn vetalek eus un tamm kailh gadolinit gant ar c'himiour svedat Carl Gustaf Mosander e Stockholm : unan velen, a oa oksidenn terbiom Tb2O3, hag unan roz a oa oksidenn erbiom Er2O3.\nDispis eo ar gavadenn avat, rak lantanidoù all a oa hep mar er standilhon ; e 1878 e voe tennet iterbiom 70Yb eus un tamm erbiom gant ar c'himiour suis Jean-Charles de Galissac e Geneva, hag er bloavezh war-lerc'h e voe tennet skandiom 21Sc eus an iterbiom.\nEr2O3 glanoc'h a voe hiniennekaet e 1905 gant ar c'himiour gall Georges Urbain hag, en hevelep bloavezh, gant ar c'himiour saoz Charles James.\nE 1934 e voe kenderc'het ar metal glan gant ar gimiourien alaman Wilhelm Karl Klemm ha Heinrich Bommer.\nEvel anvioù an itriom, an terbiom hag an iterbiom e teu anv an erbiom eus Ytterby, ur gêriadenn e-kichen Stockholm ma tenner kailhoù puilh al lantanidoù enno.\nUr metal govelius eo an erbiom, da lavaret eo e c'haller e bladañ a-daolioù morzhol ; aes eo da stummañ.\nFerromagnetek eo an erbiom e gwrezverkoù yenoc'h eget -254,15 °C : treiñ a ra da warell.\nGourzhferromagnetek eo etre -254,15 ha -193,15 °C : n'eus gwarellegezh ken gantañ.\nE gwrezverkoù tommoc'h eget -193,15 °C e tro da gewarellek, da lavaret eo e vez desachet gant ur warellvaez diavaez.\nBuan e tazgwered an erbiom gant dour zomm, gorrekoc'h gant dour yen :\n2 Er [k] + 6 H2O [d] → 2 Er(OH)3 [dz] + 3 H2 [g]\nDilufrañ gorrek a ra an erbiom en aer, hag aes eo e lakaat da zeviñ :\n4 Er + 3 O2 → 2 Er2O3 (trioksidenn erbiom)\n2 Er [k] + 3 H2SO4 [dz] → 2 Er3+ [dz] + 3 SO42- [dz] + 3 H2 [g]\nGant an holl halogenoù, aroueziet amañ dre X, e tazgwered Er pa vez tommoc'h eget 200 °C :\n2 Er [k] + 3 X2 [g] → 2 ErX3 [k]\nC'hwec'h izotop eus Er a gaver en natur : Er-162, Er-164, Er-166, Er-167, Er-168 hag Er-170.\nSkinizotopoù zo bet kevanaozet, 29 anezho, 169Er o vezañ an hini stabilañ gant un hanter-vuhez a 9,4 devezh.\nIzotopoù stabilañ an erbiom\n160Er kevanaozet 28,58 eurvezh 160Ho\n> 1,4x1014 bloavezh 158Dy\n164Er 1,601 stabil, 96 neutron\n165Er kevanaozet 10,36 eurvezh 165Ho\n166Er 33,503 stabil, 98 neutron\n167Er 22,869 stabil, 99 neutron\n168Er 26,978 stabil, 100 neutron\n169Er kevanaozet 9,4 devezh 169Tm\n> 3,2x1017 bloavezh 166Dy\n171Er kevanaozet 7,516 eurvezh 171Tm\n172Er kevanaozet 49,3 eurvezh 172Tm\nHaloù erbiom a implijer da reiñ ul liv roz d'ar gwer (lunedoù-heol, bravigoù) ha d'ar c'hroc'hanoù.\nGwer a lonk ar skinoù danruz a farder gant erbiom, a implijer e lunedoù surentez evit labourerien ar vetalouriezh.\nEr vetalouriezh ivez e lakaer erbiom er vanadiom a-benn ma vije blotoc'h hag aesoc'h da labourat.\nGant erbiom e pister al luc'hedañvoù hag al laseroù a vez arveret er pellgehenterezh.\nLaseroù pistet gant erbiom a implijer er vezegiezh.\nErbiom a implijer er barrennoù a reoilh al lonkañ neutronoù er c'hreizennoù derc'hanel.\n↑ SIMON Arndtn MATTAUSCH Hansjürgen, Ryazanov Mikhail, Kremer Reinhard K., Lanthanides as d Metals, Max Planck-Institut für Festkörperforschung, Stuttgart, 2005 — ResearchGate (en) Liamm oberiant 17 C'HWE 2013\n↑ BBC H2G2 (en) Liamm oberiant 17 C'HWE 2013\nLos Alamos National Laboratory (en) Liamm oberiant 14 FEB 2013\nAdtapet diwar « https://br.wikipedia.org/w/index.php?title=Erbiom&oldid=1979769 »


Emgann koad Belleau - Wikipedia\nEmgann koad Belleau\nSoudarded Marines Amerika e-kerzh Emgann koad Belleau\nEmgann koad Belleau (saozneg: Battle of Belleau Wood, alamaneg: Schlacht im Wald von Belleau) a voe stourmet etre ar 1añ hag ar 26 a viz Even 1918, e-pad argadenn hañv alaman ar C'hentañ Brezel-bed. An emgann a oa bet stourmet e-kichen Belleau, nepell diouzh ar stêr Marne e Bro-C'hall.\nEn un tu e oa ar 2nd ha 3rd Division (renet gant ar Major Jeneral Omar Bundy) gant nerzhioù gall ha saoz. En tu all e oa un hollad unvezioù alaman eus an 237vet, 10vet, 197vet, 87vet, hag 28vet Divizionoù. An emgann feuls-taer a zo deuet da vezañ un elfenn diazez eus sevenadur, istor hag enorioù korfad an United States Marine Corps.\nAdtapet diwar « https://br.wikipedia.org/w/index.php?title=Emgann_koad_Belleau&oldid=1807628 »\nKemmoù diwezhañ degaset d'ar bajenn-mañ d'an 1 Her 2018, da 10:29.


BREZHONEG DIGOR: Pizza (heb gluten)\nAlïes a-walc'h vé laret din lar gle be sterd dihan da zibiñ pizza, ur sell a-drue war'ha'on, pé meus ket droad da zibiñ gwinizh ha beb seurt traou ga gluten barzh. Ya gle be sterd, n'ouzon ket. Moien zo d'ober pizza ga traou-all 'zhpenn 'vid ar gwinizh, ha me lar zo dec'h lar é kenkoulz 'vel ar re ordin, kalz gwelloc'h a larefen-me memes. Fin neuhe, moien vo d'ar re neus poan ga'r gluten hag ar laezh-saout dibiñ ar pizza-mañ heb tamm diaesamant e-bed, ha gad un tamm plijadur michañs. An toas\n- 110 gr bleud-kistin\n- 110 gr bleud-riz\n- 30 gr bleud gwinizh-tu\n- 1 c'hard loaiad-kafe a vikarbonat-soud\n- Ur pekad holen ha pebr\n- 2 pe 3 loaiad vras a ïoul-oliv\n- Ur bann'h dour (etre 15 ha 20 cl)\n'Vid an dour vo daw gwel hag ober deus an toas, tamm-ha-tamm, gwelloc'h lar vefe gwlebiet mad an toas, arabad kaoud owen ma teu an toas da spegañ deus an doworn, normal é, tamm-ha-tamm a teuy da zispegañ. Bremañ neuhe na jom kime meskañ, diveskañ, merañ ha diverañ ken a teuy an toas da ve ba'n demz vad, pad 10 mun. vo tro-walc'h normalamant. N'eus ket emm lesk an toas da hoiñ kar n'eus ket na goell-bïer, na goell-toas na nintra-all barzh 'vid lak anahoñ da hoiñ. Lak a ran ur pekadig bikarbonat-soud drame d'an toas da ve c'hweet un tamm, paneverd ar bikarbonat-soud a jomefe kouchet ha sec'h anahoñ.\n- Lardañ ar plad gad ïoul-oliv (aessoc'h din gad ur plad e pyrex, teu ket an toas da spegañ deus ar plad ar mo-se)\n- Ledañ an toas ba'r plad ha ober pikou war'nahoñ ga'r fourchetes.\nPezh zo barzh\n- Strinkañ ïoul-oliv ba'r balar'n\n- Taol teir ognonenn krenn troc'het munud ba'nehi (lesk anehe da suilhañ un tamm bihen)\n- Taol champignonou troc'het ba'nehi 'e\n- Diskarg ur bann'h mat a saoss tomat (pé n'é deut ar mare da gaoud ar frwezh war-eñwn 'vel-just)\n- Temzañ mad gad origañ\nLesk war an tan ken a teuy da jeñch neuñ ha blas un tamm. Ha diskarg ar saoss ba'r plad lec'h 'ma ledet an toas.\n- Troc'hañ tammou chorizo\n- Troc'hañ treñchennou fin ga'r fourmaj laezh-gawr\nTommañ ar vorn a-raog lakad traou barzh (10 mun. a-raog, da 240°C (T. 8)) ha n'eus kime kennig braw ar chorizo hag ar fourmaj war ar pizza ha kass toud ba'r vorn.\nLesk ar pizza da boahad ba'r vorn pad ur c'hard-eur (barzh ur vorn-gaz / 20 mun. barzh ur vorn elektrik), daw lar vefe poahet mad an toas petrame vo sterd da servichañ war an assïed, re vresk an toas.\nNormalamant glefe be karget mad ho kov ga'n tamm pizza-mañ :-)